Нега мен орган ходимларининг кўзларида бесаранжомлик, қўлларида титроқ кўрдим… « Ўзбекистон Халқ Ҳаракати\nНега мен орган ходимларининг кўзларида бесаранжомлик, қўлларида титроқ кўрдим…\n07 June 2019 - 23:37\nХуллас, 2019 йилнинг 7 июнь куни маҳаллий вақт билан соат 10.00 да Бош прокуратура қаршисида, Муродов қабул кунида журналист Саид Абдулазиз Юсуповнинг ҳимоясига бағишланган норозилик пикетини ўтказиш режалаштирилган эди.\nМен мазкур тадбирни ёритиш учун журналист сифатида боришим зарур эди.\n7 июнь куни эрталабдан Чилонзор туман ИИБ ходимлари қизимга “Чақирув қоғози” ташлаб кетишибди….\nУнда “Аризангизга биноан” деб ёзиб қўйлиганди…\nМенда нима кўп, юқори идораларга ёзилган ариза кўп….\nГап ўша аризаларда эмаслигини ҳам билардим….\nГап мени белгиланган норозилик пикетига чиқармаслик амалида экналиги ҳам маълум эди…\nУмуман олганда бу шундайин “ўйин”ки, ҳалиги бору, “Бой кийса қуллуқ бўлсин, камбағал кийса қаердан олдинг?” деганларидек, чақирув қоғози келса-ю, бормасангиз, нақд балога қоласзи. Уларга баҳона топилади. Эҳтимол, уларга айнан шу керакдир, ким билсин?\nВа яна чақирув қоғозига “келмасангиз, мажбуран келтириласиз” деб таҳдид қилиб ҳам қўйишган… Ахир чақирув қоғозида мен бор йўғи аризам асосида чақирилган бўлсам….\nХуллас, “Хайр, пикет” дедиму, кишибилмас юрган қўриқчиларим қўршовида Чилонзор туман ИИБ биносига кириб бордим…\nТан олиш керак, мен “шахсий тан соқчиларим”га урганиб қолганман….\nУларни гирдимда кўрмасам, руҳим тушиб кетадиган бўлиб қолган: “Демак, мен “муҳим” шахс бўлмай қолибман-да!” деб кўнглим ўксийдиган бўлиб қолган….\nҚўрқиқчиларим бўлмаса, қўрқаман: сукунатдан кейинги довул ёмон бўлади….\nЧилонзор тумна ИИБ биноси эшиги олдида афтиданг биттаси ДХХчи бўлса керак, уни чиқмаганидан сездим ва бири ўзини терговчи Ижодбек Турғунов деб таништирган ходилмар қарши олишди.\nЭшик олдида мен Ижодбекка “Бош прокуратура олдида журналист Саид Абдулазиз Юсуповнинг ҳимоясига намойиш бошланади ҳозир. Мен тасврига олишим керак. Олдин рухсат берсангиз, бориб, норозилик пикетини тасврига олиб, келсам, қочиб кетмайман, тўғри олдингизга келаман” дедим…. Ходим худди мен қочиб кетадигандек, паспортимни қўлига олди. Қанчалик тез кетишингиз ўзингизга боғлиқ, саволларимга қанча тез жавоб берсангиз, шунча тез кетасиз” деб мени ичкарига бошлади…\nКиритиб бўлгач, “Сизни уч соатга қадар олиб ўтиришга ҳақлимиз” деган лўндагина жавоб бўлди….\nХуллас, бира йўла олтита орган одами бири олиб, бири қўйиб ҳужумга ўтишди.\nЧақиришларингдан мақсад нима десам, “Азирангиз учун” дейшиди.\n“Қайси аризам? Менинг аризам кўп бўлса?” дедим.\nШунда ўзини Тошкент шаҳҳар ИИБ “Оммавий тадбирлар ўтказиш вақтида жамоат тартибини сақлаш” бўлими ходими Бекзод Магдиев деб таништирган ходим қўлида куни кечагина, 6 июнь куни Ўзбекитсон Президентининг виртуал қабулхонасига, Бош прокурор номига, ДХХ раҳбари Азизовга, Ички ишлар вазирининг виртуал қабулхоналарига ёзган журналист Саид Абдулазиз Юсуповга қўлланилаётган қийноқларни тўхтатиш ва унга тиббий ёрдам кўрсатиш, терговда шаффофликни таъминлаш талабларига оид 11 июндан то Мустақиллик айёмига қадар ўтказишим режалаштирилган норозилик намойиши ҳақидаги “БИЛДИРГИ”мни кўтариб кирди.\nМагдиевнинг қўлидаги “Билдирги”м Ички ишлар вазири номига ёзилган эди.\nОчиғи, мен ходилмарнинг тезкорлигига лол қолдим. Ва ҳайратимни яшириб ўтирмадим, “Йигитлар, намунча тезкор бўлмасангиз, ахир мен бу билдиргини кеча кечаси юборгандим-ку? Адашмасам, виртуал қабулхонадагилар ҳали аризамни очиб кўришга ҳам улгуришмаган” дедим лол бўлиб….\n– Кеча кечаси эмас, 16.30 ларда юборгансиз…. Сиз бу “Билдирги”ни нописандлик билан ёзгансиз. “Истасанг ҳам, истамасанг ҳам намойишга чиқаман” деган қабилида ёзгансиз. Қаерда, қайси соатда намойши ўтказишингизни ёзмагансиз. Иккинчидан сиз қонунга мувофиқ рухсат сўраб Тошкнет шаҳар ҳокимиятига ёзишингиз лозим эди. Сиз эса тегишлилиги бўйича дохл бўлмаган ИИВга, президент порталига юборгансиз. Қолаверса, сиз “Билдирги” ёзганингизда кўтарадиган плокатингизга ёзадиган шиорларни ҳам ёзиб, суратга олиб юборишингиз шарт. Биз плокатларда нима ёзилганлигини билиб, шунга қрааб рухсат беришимиз керак. Балки сиз террористик ғояларни тарғиб қилувчи шиорлар ёзиб чиқарсиз, ким билсин. “Блидирги” бу мазмунда ёзилмайди. Ҳозир биз сиз билан профилактика ўтказишимиз, сизни маъмурий ва жиноий жавобгарлик хусусида огоҳлантиришимиз керак – дейишди ходилмар….\nТушунтириш хати талаб қилишди, ўзим истаганимча тушунтириш хати ёзиб бердим…\nИндамасам, ўзлари истагандек ёздиришмоқчи. “Талаб қилганингиздек ёзишим учун адвокат керак бўлади” дедим. Адвокатсиз ёзмайман, кечирасиз дедим….\nКейин олтовлон бири олиб, бири қўйиб саволлар ёмғирини ёғдиришди: “Саид Абдулазиз ким? Кимингиз бўлади? Нега унинг ҳимоясига отландингиз? Унга нисбатан қийноқ қўлланилганига асосингиз борми? Қайси она болам ёмон деб айтади? Нега ўзингиз кўрмасдан, билмасдан туриб онанинг гапига ишонасиз? Пул учун қиласизми бу ишларни? Нега Сиз ўз “Билдирги”нгизда 11 июндан чиқаман деб, нима учун Фейзбоок саҳифангизда одамларни 7 июнь кунига Бош прокуратура олдига чақирдингиз? Рухсат олмасдан намойишга чиқсангиз, қанча жарима тўлашингизни биласизми? Сиз Саид Абдулазизнинг онасини қаердан танийсиз? Қачон, қаерда кўришдингиз, нимани гаплашдингиз? Нега намойиш ташкиллаштирмоқдасиз?”….\n“Мен Саид Абдулазиз Юсуповни танимайман, умримда кўрмаганман. Олдин бу бола ҳақида эшитмаган ҳам эканман. Мен журналистни ҳимоя қилмаяпман. Мен президентимизнинг “Қимйноқлар тўхтатилсин” деган талаблари ижроси қай аҳволда эканлигини бир фуқаролик жамияти вакили сифатида назорат қилмоқдаман. Қийноқлар тўхтатилмаётганидан, президент талаблари ижроси йўқлигидан ташвишдаман” деган мазмунда жавоб қилдим….\n“Саид Абдулазизнинг оналари билан интернетда ғамга чўкиб интервью берганларини кўриб, интернет орқали танишдим… Қизлари Урлаевадан кўмак сўраган экан. Уларнинг уйларига олиб бордим. “Бунингдек шароитда нима қилсак бўлади?” деб сўради оналари. “Бунингдек шароитда ўғлингизни фақат норозилик намойиши қутқара олиши мумкин. Овозингизни то президентгача етказиш керак” дедик. Аммо Саид Абдулазизнинг ўзи “Менинг шунча йил қилган тоат-ибодатимни бир тийин қилманглар, ҳеч қанақа намойиш уюштирманглар” деб рухсат бермаган экан. Бироқ Урлаева “Мен ўз гражданлик позициямдан қайтмайман, мен қийноқ қўлланилаётган журналистга кўмаклашишим керак” деб қатъий туриб олдилар. Мен бу норозилик пикетини тасврига олиб интернетга чиқаришим керак эди” дедим… Воқеа қандай бўлган бўлса, шундайлигича, ростини айтдим-қўйдим. Алдаб нима қиламан? Негаки, кеча учрашув чоғида улар ортимиздан уч машина бўлиб, узун-қисқа эргашиб юрганлариниям, сўзларимизни тегишли мосламаларида эшитиб, ёзиб олганлариниям биламан-ку! Ким-ким, бизнинг махсус хизматларни алдаб бўладими? Уларга ёлғон гапириш жиғига тегиш билан баробар….\nБир сўз билан айтганда, менга тушунтириш ишлари олиб бориш мақсадида чорлашган экан. Тушунтиришди. Маъмурий ва жиноий жавобгарлик ҳақида огоҳлантиришди. Агарда тегишли рухсат олмадсан намойшига чиқадиган бўлсам, “онамни Учқўрғондан кўришим”ни уқтиришди. “Билдирги” ёзганингиздан кейин камида 20 кундан кейин, ундаям рухсат тегсагина намойишга чиқасиз, акс ҳолда кўнглингиз ўзингиздан қолсин дейшиди. “Навоийлик ҳамкасбимиз Дилдора Боймуродовага 20 кун тугил, 6 ойдан бери норозилик намойишига изин тегмайди-ку, рухсат берадиган ахмоқ беораканми?” дегим келди-ю, фойдаси йўқлигини билиб, тилимни тишладим… Тушунарлими деб сўрашди. Тушунарли дедим. “Огоҳлантирилдим” деб ёзиб, имзоингизни қўйинг деб амр қилишди…. “Хайрият-эй, менинг ҳам имзоим азизу авлиё бўларкану, бизданам кимдир имзо сўраркану” деб қувонганимда имзойимниям қўйиб қўйдим….\nШу билан қисқа ҳажмли фильм тугади…\nҲа, дарвоқе, Чилонзор туман ИИБ биносида фуқаро кийимидаги яна биттасини кўрдим, биз намойишга чиққанимизда қўлимизга чанг солиб, плокатларимизни тилка-тилка қиларди… У “Мени таниб қолмасин” деб ўзини паналаб турганини сездим…. Менга “тан соқчи”лик қилган ходимга қойил қолдим. Фуқаро кийимидаги бу йигит 3 соат давомида “ғинг” деб овоз чиқармади… Ташқи кўринишиям қиёфамисан қиёфа. Ё тавба, бунақнаги “типаж”ларни ДХХ қаердан топаркан-а, деб уларнинг махоратига мен қойил… Агарда шу ходим каби 3 соат гапирмай ўтирсам, аниқ тарс ёрилардим….\nАна у Ижобдек Турғунов деган терговчи 1990 йлида туғилган экан. Маҳмадоналигидан ўта ғўрлиги кўриниб турибди….\nМуддаолари тушунтириш жараёнида онгимга “Саид Абдулазиз Юсуповга қийноқ қўлланилмаган” деган ғояни снигдиришдан иборат бўлди, адашмасам….\nКеча бир укамиз билан телефонда гаплашганимизда, “Бош прокуратура матбуот хизмати бошлиғи Сурайёхон Гвардейский ертўласига кирибдими, ё фол очибдими, “Юсуповга қийноқ қўлланилмаган” деб “диогноз” қўйибди. Қаранг, хатто ўша Хитойдаям ўлди дейлиган Уйғур қўшиқчиси Абдураҳим Ҳайитни “Ўлмаган” деб қуруқ сўз қилишмади, қўшиқчини ўзининг интервьюсини беришди. Саид Абдулазизга ҳам қийноқ қўлланилмаган бўлса, яхши, унинг ўзи видео интервью орқали ўзига қийноқ қўлланилмагани ҳақида шаҳодат берсин, гапиртиришсин, ўшанда ҳамма ишонади. Нега бизникилар бундай қилишмайди?” дея эътироз билдирганида қанчалар ҳақ эди…\nБироқ мен бир нарсани, бу эътирозларни турғунов ва магдиевга айтгандан наф йўқлигини билардим….\nВой бу орган ходилмари шунақнаги безовта эдики, уларнинг нигоҳларида бесаранжомлик кўрдим…. Ана у Бекзод деган йигит менга қонунни тушунтираяпти-ю, қўли ҳиёл титраяпти…. “Кўп ичаркан шекиллида бу бола, асаблари бўшашиб қолибди” деган ўй ўтди кўнглимдан….\nУмуман олганда бугун мени қуршовга олган орган ходимлари кўзида қўрқувни кўрдим…\nБу нимадан эди?\nЭҳтимол, айбдорлик ҳиссидандир?….\nСаид Абдулазизга қўлланилган қийноқ учун эртага қонун олдида жавобгарлик ҳиссининг қўрқувидир бу?….\nДарвоқе, кучли қаршиликларга қарамасдан 7 июнь куни Бош прокуратура биноси олдида журналист Саид\nАбдулазиз Юсуповнинг химояси учун норозилик пикети бўлиб ўтди….\nҚўйида норозилик намойиши ўтказиш мақсадида 6 июнь куни юқори ҳукумат идоралари раҳбарларига юборган “Билдирги”мни ҳавола қиламан:\nХАВФСИЗЛИК ХИЗМАТИ РАҲБАРИ\nТошкент шаҳар, Чилонзор тумани, Бўрижар\nМаҳалласи, Д20 “А” даҳа, 8-уй, 128-хонадонда\nЯшовчи, тел: +99893 5104292\n(Ўзбекистон Республикаси Конституциясининг 33-моддасида – “Фуқаролар ўз ижтимоий фаолликларини Ўзбекистон Республикаси қонунларига мувофиқ митинглар, йиғилишлар ва намойишлар шаклида амалга ошириш ҳуқуқига эгадирлар” дея кўрсатиб ўтилган Конституциявий ҳуқуқимиздан фойдаланган ҳолда журналист Саид Абдулазиз Юсуповга қўлланилаётган қийноқларни тўхтатилишини талаб қилиш мақсадида 2019 йилнинг 11 июнь кунидан то Мустақиллик айёмига қадар узлуксиз тарзда турли ҳукумат идоралари бинолари қаршисида, шунингдек, барча элчихоналар бинолари олдида тинчлик йўли билан норозилик намойишлари ўтказишимиз ҳақида билдирги бериш хусусида)\nҲурматли ҳукумат бошқаруви раҳбарлари!\nҲурматли ички ишлар вазири Пўлат Бобожонов!\nМаълумки, мамлакат раҳбари Шавкат Мирзиёев олиб бораётган ислоҳатларга ҳайриҳоҳлиги билан танилган журналист Саид Абдулазиз Юсупов шу йилнинг 10 май куни ДХХ ходимлари томонидан қамоққа олинган эди.\nБугунги кунда ЎзРесЖКнинг 168- моддасида назарда тутилган жиноятни содир этганлик айблови билан хибс этилган журналистга нисбатан ноинсоний қийноқлар қўлланилаётгани ҳақидаги нохуш хабарлар муқаддас ҳайит айёми кунларида нафақат интернет оламини, жамики диёнатли қалбларни ларзага келтирди.\nБиз, Ўзбекистонлик ҳур фикрли мустақил журналистлар Саид Абдулазиз Юсупов ҳаётига солинаётган таҳдид бу – бутун Ўзбекистонда фаолият олиб бораётган эркин фикрловчи журналистларга, барча қалам аҳлининг фаолиятига қаратилган хатар сифатида қабул қиламиз.\nБу босимни биргина Саид Абдулазизга нисбатан қўлланилган босим деб тушунмаслик лозим.\nБу ҳолатни президент Мирзиёев ҳайриҳоҳларига нисбатан тазйиқ, матбуот эркинлигига солинаётган раҳна деб баҳолаш лозим.\nПрезидент ҳайриҳоҳлдаридан бирининг айни дамда ДХХнинг “гвардейский” ертўласида ноқонуний хибс этилиши ва қийноққа солиниши бугун бизни танвишга солмай қўймайди.\nБиз, мусстақил журналистлар, инсон ҳуқуқлари фаоллари, Юсуповнинг қарнидошлари, фуқаролик жамияти фаоллари Саид Абдулазиз Юсуповга нисбатан қўлланилаётган қийноқларни зудлик билан тўхталишини талаб қиламиз.\nБиз мустақил журналистлар ва фуқаролик жамияти вакиллари, ҳуқуқбонлар Саид Абдулазиз Юсуповнинг зудлик билан озод этилишгини талаб қиламиз.\nСаид Абдулазиз Юсуповнинг тақдирига, юрт тақдирига, мамлакат эртасига бефарқ бўлмаган барча фуқаролик жамияти вакиллари 2019 йилнинг 11 июнь кунидан бошлаб мамлакатимиз пойтахтидаги барча ҳукумат идоралари бинолари қаршисида, жамики элчихоналар ва дипломатик ваколатхоналар бинолари олдида “Саид Абдулазизга нисбатан қўлланилаётган қийноқлар тўхтатилсин!”, “Саид Абдулазиз зудлик билан озод этилсин!” шиорлари – талабларимиз битилган плокатларни олиб Конституциямизнинг 33-моддасига мувофиқ тинчлик йўли билан норозилик намойиши ўтказишимизни маълум қиламан.\nДХХ ва ИИВ ходимларидан номойиш чоғида биз норозилик намойиши иштирокчиларининг хавфсизлигини таъмнилашларингизни сўрайман.\nНамойишчилар сони 15 нафардан ошмайди.\nЭшонқулова Малоҳат Худжамовна. 2019 йил 6 июнь.


Хушхабар! Мусулмонлар идораси тасарруфидаги диний таълим муассасаларида ўқув курслари ташкил этилди | Azon.uz - Ахборот-таҳлилий портал\nХушхабар! Мусулмонлар идораси тасарруфидаги диний таълим муассасаларида ўқув курслари ташкил этилди\n6665 13:34 21.12.2017\nЎзбекистон мусулмонлари идораси тасарруфидаги диний таълим муассасаларида “Араб тили” фани бўйича пуллик ўқув курслари ташкил этилди. Мазкур ўқув курслари 2018 йилнинг 2 январидан бошлаб ўз фаолиятини бошлайди, дейилади Muslim.uz хабарида.\nЎқув курсларида таҳсил олиш истагида бўлган тингловчиларнинг ҳужжатлари 2017 йилнинг 25-27 декабрь кунлари соат 09:00 дан 17:00 гача барча таълим муассасаларида қабул қилинади.\nЎқув курсларига Ўзбекистон Республикасининг “Виждон эркинлиги ва диний ташкилотлар тўғрисида”ги қонунига мувофиқ 18 ёшга тўлган Ўзбекистон Республикаси фуқаролари суҳбат асосида қабул қилинади.\nТингловчилар диний таълим муассасасига қуйидаги ҳужжатларни тақдим этади:\n- соғлиги ҳақида тиббий маълумотнома (У-086-шакл);\nЎқув курслари бўйича қизиқтирган саволлар юзасидан қуйидаги телефон рақамларига мурожаат қилиш мумкин:\nИмом Бухорий номидаги Тошкент ислом институти (+99871-227-23-47).\nМир Араб олий мадрасаси (Бухоро вилояти, +99894-604 45 97).\n“Кўкалдош” ўрта махсус ислом билим юрти (Тошкент шаҳри, +99871-242 10 82).\n“Хадичаи Кубро” аёл-қизлар ўрта махсус ислом билим юрти (Тошкент шаҳри, +99871-299 29 11).\n“Хожа Бухорий” ўрта махсус ислом билим юрти (Қашқадарё вилояти, Китоб шаҳри, +99875-542 74 25).\n“Мир Араб” ўрта махсус ислом билим юрти (Бухоро вилояти, Бухоро шаҳри, +99895- 600 45 97).\n“Жўйбори Калом” аёл-қизлар ўрта махсус ислом билим юрти (Бухоро вилояти, Бухоро шаҳри, +99865-221 77 44).\n“Саййид Муҳйиддин махдум” ўрта махсус ислом билим юрти (Андижон вилояти, Андижон шаҳри, +99895-201 68 70).\n“Ҳидоя” ўрта махсус ислом билим юрти (Наманган вилояти, Наманган шаҳри, +99869-226 60 60).\n“Фахриддин ар-Розий” ўрта махсус ислом билим юрти (Хоразм вилояти, Урганч шаҳри, +99895-606 92 55).\n“Муҳаммад ал-Беруний” ўрта махсус ислом билим юрти(Қорақалпоғистон Республикаси, Нукус шаҳри, +99861-229 03 20).


10:35 13 Август 2020\n12:04 31.10.2018 Ҳавола олиш\nХабарда айтилишига кўра улар ўтган оқшом кабоб истеъмол қилишган.\nТОШКЕНТ, 31 окт - Sputnik. Тошкентнинг Чилонзор туманида ўтган оқшом бир оиланинг тўрт фарзанди кутилмаганда вафот этди, деб хабар қилмоқда Sputnik мухбири.\nДастлабки маълумотларга кўра, оила азолари ўтган кеч пойтахт ошхоналаридан бирида кабоб истеъмол қилишган. Шундан сўнг болаларнинг онаси ўзини ёмон ҳис қилган. Унинг овқатдан заҳарлангани аниқланган. Эрталаб эса оиланинг 6 ёшдан 22 ёшгача бўлган тўрт фарзанди вафот этгани маълум бўлган.\nУч нафар қиз ва бир ўғил боланинг вафот этиш сабаблари ҳозирча аниқ эмас. Яқин вақт ичида Тошкент шаҳар ИИББ вакиллари ушбу ҳолат юзасидан расмий маълумот бериши кутилмоқда.\nЭслатиб ўтамиз, охирги вақтларда Ўзбекистонда ошхоналарда овқатдан заҳарланиш ҳолатлари тез-тез содир бўлмоқда. Бир неча кун олдин Наманганда 30 киши кабобдан заҳарланган эди. Ундан олдин эса Қаршида тўйхонада 75 киши уй шароитида тайёрданган салатдан заҳарланган эди.


Булоқбошида асалари билан даволовчи хусусий шифохона ташкил қилиш ташаббуси илгари сурилди | O'zLiDeP\nO’zLiDeP раҳбари Актам Хаитовнинг Андижонга ташрифи чоғида белгиланган вазифа ва топшириқлар ижроси бўйича жойларда давом этаётган очиқ мулоқотлар янги-янги ташаббусларнинг юзага чиқишига хизмат қилаётир. Партия вилоят Кенгаши мутасаддиларидан иборат ишчи гуруҳнинг навбатдаги сафари Булоқбоши туманида ташкил этилди.\nБулоқбоши тумани аҳолисининг кўпчилиги асал етиштириш билан шуғулланади. Айниқса, бу йўналишда “Шаҳзодахон Саидова” фермер хўжалиги илғорлар сафида. Тажрибали фермер, халқ депутатлари Булоқбоши туман кенгаши депутати Зокиржон Саидов раҳбарлигидаги мазкур хўжалик 2009 йилда 60 қути асалари билан ташкил қилинган. Йилдан-йилга кенгайиб борган фаолият ўзини оқлади. Айни вақтда хўжаликда 500 қутида асалари парвариш қилинмоқда. Мамлакатимизга соя солиб турган коронавирус инфекцияси туфайли эълон қилинган карантин кўплаб оилаларга даромад кириш йўлини тўсганидан кўз юмиб бўлмайди. Албатта, шундай синовли паллада чинакам саховатли тадбиркорнинг жим туриб, лоқайд бўлиши мумкин эмас. Зокиржон Саидов ҳам ҳудудидаги 10 та оилани асаларичилик билан шуғулланишига имконият яратди, беминнат ёрдам қўлини узатди. Бугун бу оилаларда 20 тадан қутида асалари парваришланмоқда.\n-Бирор касбу кор билан шуғуллансангиз, астойдил меҳр берсангиз, янги ташаббуслар туғилавераркан, - дейди фермер. – Туманимиз асаларичилар юрти бўлса-да, етиштирилган тоза ва сифатли асал маҳсулотларини қабул қилувчи умумий марказ йўқ. Шу йўналишда уюшма ташкил қилиш керак. Шундагина бу борада асал тайёрлаш, қадоқлаш ва импорт-экспорт масалалари ечимида қийналмаймиз.\nДепутат, тадбиркор, фермер ҳақ. Унинг фикрини халқ депутатлари туман кенгаши депутати Ойбек Мамажонов маъқуллади. Бу борадаги таклифи эса ўша фикрни мантиқий давоми бўлди. Туманда асаларичилик ривожланган экан, демак, асалари билан даволовчи хусусий шифохона қуриш ҳам фойдадан холи бўлмас. Ахир асалнинг шифобахшлиги, минг дардга даво эканлиги исбот талаб қилмайдиган ҳақиқат.\nТаклиф ва ташаббуслар кўп. Аслида улар ёнаётган қалбдан чиқади. Шижоати баланд инсон атрофидаги ҳеч бир воқеликка бефарқ бўлмайди. Ташаббус билан чиқаётган депутатлар, фаоллар ана шундай юрагида олови бор инсонлардир.


Таниқли адвокат Майоров БМТ махсус маърузачисига Ўзбекистон судлов тизимидан арз қилди\n19 май 2022, Тошкент вақти: 21:36\nсентябр 27, 2019\nЎзбекистонлик таниқли адвокат Сергей Майоров БМТнинг судьялар ва адвокатлар мустақиллиги масалалари бўйича махсус маърузачиси Диего Гарсия-Саянга мурожаатнома йўллади (www.advokatnews.uz, 23 cентябрь).\nЎн банддан иборат мурожаатномада С.Майоров Ўзбекистон суд-ҳуқуқ тизимидаги ўткир муаммолар ҳақида маълум қилган. Хусусан, у ДХХ ва Бош прокуратурани шикоят-аризаларни жавобсиз қолдираётганликда айблайди. У жиноий ва маъмурий ишларни судда кўриш жараёнида томонлар тенглиги мавжуд эмаслигини алоҳида қайд этган.\n“Тергов органларида янги тренд пайдо бўлди – жиноят ишлари тўлиқ махфийлаштирилмоқда. Махфийлаштиришнинг бундай ноқонуний кўриниши терговчиларга хоҳ дастлабки тергов босқичида бўлсин, хоҳ материаллар билан танишув босқичида, адвокатларга жиноят иши ҳужжатларидан нусха бермаслик учун асос бўляпти”, дейди С.Майоров.\nҚайд этилишича, адвокатлар судьяларга жиноят жараёнидаги қўпол қонунбузарликлар, терговчилар томонидан далилларнинг сохталаштирилиши ҳоллари ҳақида хабар қилса-да, мурожаатлар эътиборсиз қолдирилмоқда.\n“Ўз лавозимини сақлаб қолиш учун судьялар эълон қилинган айбловни очиқчасига қўллаб-қувватлайди ва айбловчи прокурор позициясига хайрихоҳлик билдиради. Мустақиллик йўқлиги туман судларидан тортиб Олий судгача – бутун суд вертикалида кўзга ташланмоқда”, деб ҳисоблайди таниқли адвокат.\nЭслатиб ўтамиз, БМТнинг судьялар ва адвокатлар мустақиллиги масалалари бўйича махсус маърузачиси Диего Гарсия-Саян Ўзбекистонга маҳаллий суд-ҳуқуқ тизимини ўрганиш, адвокатлар ва судьяларнинг мустақиллигини баҳолаш мақсадида ташриф буюрган.


2020 йил бошидан бери Ўзбекистонда миллий валюта курси 7,2 фоизга, июнь ойида эса 0,4 фоизга қадрсизланган. Бу ҳақда Ўзбекистон Марказий банкининг “Ички валюта бозори бўйича қисқача шарҳ”ида айтилган.\nМБ қайдича, жорий йилнинг I ярим йиллигида миллий валютанинг алмашув курси динамикаси ички валюта бозоридаги талаб ва таклифнинг фундаментал факторлари ҳамда ташқи омиллар таъсирида шаклланган.\nЎзбекистон миллий валюта қадрининг кескин тушиб кетиши апрель ойида кузатилганди. Ўшанда Марказий банк буни экспортдан келадиган маблағларнинг, пул ўтказмаларининг камайгани, Ўзбекистоннинг асосий савдо ҳамкорлари бўлмиш Россия ва Қозоғистон миллий валюталарининг қадрсизлашгани ҳамда бошқа қатор омиллар билан изоҳлаган.\nАпрель ойининг сўнгги уч ҳафтасида доллар курси ўртача 6,7 фоизга ошган. Шундан кейин курсда бироз барқарорлашув кузатилганди.


Абу Ҳафс Зандаромиший туғилган Зандаромаш шаҳрининг тарихий манбаларда ёритилиши | Azon.uz - Ахборот-таҳлилий портал\nАбу Ҳафс Зандаромиший туғилган Зандаромаш шаҳрининг тарихий манбаларда ёритилиши\n19:00 15.03.2019 588\nМаълумки, ҳанафий фиқҳининг Мовароуннаҳр ҳудудида ривож топишида Бурҳониддин Марғиноний ва Марғинонийлар сулоласининг ўрни беқиёс. Айнан уларнинг илмий фаолияти туфайли Фарғона диёридан бир неча аср мобайнида ҳанафий фиқҳининг пешқадам олимлари етишиб чиқди. Марғинонийлар сулосасининг асосчиси сифатида Бурҳониддин Марғиноний эътироф қилинсада, у кишининг аждодлари ҳам фиқҳ илмида етук олим бўлишган. Хусусан, Бурҳониддин Марғинонийнинг она томондан бобоси Қози Абу Ҳафс Умар ибн Ҳабиб Зандаромиший Фарғонийнинг шахсиятини ўрганиш натижасида милодий ўн биринчи асрда Фарғона диёридаги Зандаромаш шаҳри ўлкадаги Ўзган, Ўш ва Марғинон шаҳарлари каби илм марказларидан бири бўлганига ишора этади.\nҚози Абу Ҳафс Умар ибн Ҳабиб Фарғоний Бурҳониддин Марғинонийнинг фиқҳдаги дастлабки устозларидан бўлган. Бу ҳақда Марғиноний “Ал-Ҳидоя” асарида ушбу маълумотларни келтиради: “Бобом “масоил ал-асрор” шарҳини устозларидан бири қози ва имом Аҳмад ибн Абдулазиз Зўзанийдан ўрганган. Бобом унинг вафотидан сўнг фиқҳни имом ва Зоҳид Шамсул аимма Сарахсий (ваф.1090-м.)дан ўргана бошлайди. Бобом у ҳақида: “Мен Имом Сарахсийдан ихтилофли масалаларни ўргандим. У олимларнинг саййидларидан, фиқҳ ва хилоф илмида дақиқ фатво ва ҳукмлар бера оладиган, мукаммал фиқҳий қараш эгаси ва тенги йўқ олим эди”, деб хабар берган” .\nАбу Ҳафс Умар ибн Ҳабибнинг Зандаромиший нисбасини олиши борасида тарихий манбаларда, баъзи зиддиятли маълумотларни учратиш мумкин. Чунки бир неча табақот асарларида ушбу нисбани Бухоро яқинидаги Зандаримисан қишлоғи билан боғланишини учратиш мумкин. Натижада, Абу Ҳафс Умар ибн Ҳабибнинг Фарғонада туғилганини инобатга олиб, унга нисбат берилаётган Зандаромиший нисбасининг Бухородаги қишлоқ билан алоқадорлигини очиб бериш зарурияти туғилади.\nМуҳиддин Қураший “Ал-Жавоҳир ал-музия фи тарожим ал-ҳанафия” асарида Абу Ҳафс Умар ибн Ҳабибни Зандаромиший нисбаси билан зикр қилади.. Шунингдек, Тақийиддин Абдулқодир Тамимий “Ат-Табақот ас-сунния”да ва Мавлоно Тош Куброзода “Табақот ал-фуқаҳо”да у кишини Зандаромисий деб келтиради. Бироқ юқоридаги уч манбада ҳам Зандаромиший ва Зандоримисий нисбаларига оид бирор маълумот келтирилмайди.\n“Ал-Жавоҳир ал-музия” муаллифи Зандаромиший нисбаси ҳақида Самъонийнинг “Ал-Ансоб” асарига мурожаат қилишни таъкидлайди. Аммо Самъонийнинг китобида ушбу нисба Зандаримисайий шаклида ёритилади ва қуйидагилар келтирилади: “Ушбу нисба Бухоро яқинидаги Зандаримисан қишлоғига нисбатан берилади. У ердан Абу Амр Маъбад ибн Амр Зандаримисайий Бухорий етишиб чиққан. У Муҳаммад ибн Зайёд ибн Марвондан ҳадисларни ривоят қилган, Зандаримисайийдан эса унинг ўғли Ҳамадон ибн Маъбад ривоят қилган” .\nЁқут Ҳамавий эса “Муъжам ал-булдон” асарида Зандаромаш ва Зандаримисан айни шаҳар эмаслигини, Зандаримисан Самъоний айтганидек, Бухоро қишлоқларидан бири эканини таъкидлайди. Бироқ у ҳам Зандаромаш шаҳри қаерда жойлашгани ва кимлар ушбу нисбани олгани ҳақида бирор маълумот ёзиб қолдирмаган.\nЗандаромаш қишлоғининг номи ҳақида аниқ маълумотни фақатгина муаллифи номаълум бўлган ва форс тилида ҳижрий 392-санада ёзилган “Ҳудуд ал-олам” асаридан топиш мумкин. Бошқа манбалардан фарқли равишда у қишлоқ эмас, балки Фарғонадаги шаҳар сифатида зикр қилинган. Унда қуйидагилар айтилади: “Зандаромаш Мовароуннаҳрнинг Фарғонасидаги дарахтзорлари ва бозорлари кўп шаҳардир”.\nЮқоридаги манбаларни қиёсий ўрганиш орқали шуни айтиш мумкинки, турли ном билан аталсада, бир жой номи сифатида кўрсатилган Зандаромаш, Зандаромас ва Зандаримисан қишлоғи аслида бир-биридан узоқда жойлашган шаҳар ва қишлоқ номлари экани маълум бўлади. Зандаромиший нисбаси ҳақида табақот асарларида аниқ гап айтилмаганини эътиборга олган ҳолда, мазкур нисбани Бухородаги Зандаримисан қишлоғи номи билан боғлаш тўғри эмаслигини таъкидлаш лозим. Чунки “Ҳудуд ал-олам” муаллифи Бурҳониддин Марғинонийнинг бобоси Абу Ҳафс Умар ибн Ҳабиб билан замондош бўлган ва у Зандаромаш шаҳри ҳақида тўртинчи ҳижрий асрда ёзиб қолдирган. Ушбу шаҳар ҳақида маълумот берувчи деярли барча манбалар унинг вафотидан бир неча аср сўнгра ёзилган. Мазкур омилга таянган ҳолда Зандаромиший нисбасини баъзи тарихий манбаларда Абу Ҳафс Умар ибн Ҳабибга нисбатан берилиши Бухородаги Зандаримисан қишлоғи билан алоқадор эмаслигини айтиш мумкин.\n“Тарих” (Ислом цивилизацияси) мутахассислиги\nII курс магистратура талабаси\n Масоил ал-асрор – шариъат масалалари ёки қози ад-Дабусийнинг “Китоб ал-асрор” асари. Манба: Бинтул муфтий Мужиб ар-Раҳмон ад-Дайровий/Ал-Ҳоди ила риёз ал-фиқҳ ва ал-фуқаҳо. Покистон, Темиркара: Мактаба ал-имом Аби Абдуллоҳ Муҳаммад ибн ал-Ҳасан аш-Шайбоний. –Б.252.\n Аҳмад ибн Абдулазиз аз-Зўзаний - Абу Абдуллоҳ ал-Ҳасин ибн Аҳмад аз-Зўзанийнинг отаси. Унинг шахсияти манбаларда ёритилмаган. Ҳирот ва Найсопур орасидаги Зўзан шаҳрида туғилгани боис Зўзаний нисбасини олган. Туғилган ва вафот этган йиллари борасида маълумот мавжуд эмас. Аммо унинг ўғли ал-Ҳасин фиқҳ, луҳат ва адаб илмида пешқадам ҳанафий фақиҳларидан бўлгани ҳақида маълумотлар мавжуд. Ал-Ҳасин 1093-милодий санада вафот этган. Ал-Ҳасиннинг араб ва форс тилларида ёзилган “Таржимон ал-Қуръон”, “ал-Масодир” ва араб тилидаги “Шарҳ ал-қасоид ас-сабъ” асарлари мавжуд.\n Абу Бакр Муҳаммад ибн Аҳмад ас-Сарахсий, Хуросондаги Сарахс шаҳрида туғилгани боис ас-Сарахсий нисбасини олган. Мовароуннаҳрнинг Фарғона диёрига қарашли Ўзжанд шаҳрига кўчиб ўтиб, ўша ерда фиқҳ ўрганади. Хотинининг иддаси тугамаган Ўзжанд ҳокимига никоҳ ўқиб беришни рад қилгани сабабли 466-ҳижрий санада зиндонга ташланади ва у ерда 15 йил қолиб кетади. Зиндонда 25 жилддан иборат “ал-Мабсут”, икки жилдли “Шарҳ сияр ал-кабир” ва “Китоб аш-шурут” асарларини ёзади. Озод этилгач, 480-ҳижрий санада Марғинон шаҳрига кўчиб ўтади ва ўша ерда “Шарҳ сияр ал-кабир” асарини тамомлайди. Фиқҳдаги устозларидан Шамсул аимма ал-Ҳалвоний, шогирдларидан Абу Ҳафс Умар ибн Ҳабибдан бошқа Абу Бакр Муҳаммад ибн Иброҳим ал-Ҳусайрий ва Абу Амр Усмон ибн Али ал-Бийкандийнинг номлари зикр қилинади. Ҳижрий 490-санада, баъзи манбаларда ҳижрий 483-санада вафот этган. Манба: Абу Муҳаммад Абдулқодир ал-Қураший/Жавоҳир ал-музия фи табақот ал-ҳанафия, 2-жилд. Карочи: Дор Мир Муҳаммад кутубхоне. –Б28.\n Али ибн Абу Бакр Бурҳониддин ал-Марғиноний/Ал-Ҳидоя шарҳу бидая ал-мубтадий,1-жилд. Покистон , Карочи: Идора ал-Қуръон ва ал-улум ал-исламия, 1998. –Б.12\n Абу Муҳаммад Абдулқодир ал-Қураший/Жавоҳир ал-музия фи табақот ал-ҳанафия, 2-жилд. Карочи: Дор Мир Муҳаммад кутубхоне. –Б643.\n Мавлоно Тош Куброзода/Табақот ал-фуқаҳо. Ироқ, Мўсул: Амин ал-мактаба ал-марказия ал-ъамма, 1961. –Б.84.\n Тақийиддин Абдулқодир ат-Тамимий/Ат-Табақот ас-сунния фи тарожим ал-ҳанафия, 5-жилд. Қоҳира: Лажна иҳё ат-турос ал-исламий, 1998. –Б.238\n Аз-Зандаримисайий – фатҳали “зай” ва “нуқтасиз дал”нинг орасида сукунли “нун” бор. Ундан сўнг “ро” ва “мим” касрали, “йо” сукунли, уч нуқтали “са” фатҳали ва охирги ҳарф “йо” ҳарфи, яъни аз-Зандаримисайий\n Абдулкарим ибн Муҳаммад ас-Самъоний/ал-Ансоб.\n Ёқут ал-Ҳамавий/Муъжам ал-булдон, 3-жилд. Байрут: Дор ас-содр. –Б.154.\n Мазкур асар муаллифи номаълум бўлсада, у тўртинчи ҳижрий асрда Балх ва Жузжон ҳокими бўлган Абул Ҳорис Муҳаммад ибн Аҳмад Фариғунга атаб ёзилган. Манба: Юсуф ал-Ҳодий/Ҳудуд ал-олам мин ал-машриқ ила ал-мағриб. Қоҳира: Дор ас-сақофия, 1999. –Б.5.\n Юсуф ал-Ҳодий/Ҳудуд ал-олам мин ал-машриқ ила ал-мағриб. Қоҳира: Дор ас-сақофия, 1999. –Б.5.\nМақолалар Илм Тарих Абу Ҳафс Зандаромиший\n14:05 16.09.2019 164\n14:05 12.09.2019 279\n22:03 11.09.2019 404\nКўзи ожиз диндошларимизнинг илм ўрганишларига ёрдам берайлик!\n15:32 11.09.2019 297


11.06.2020\t/ O'zbekiston\nҚашқадарё вилояти Косон туманида ўқитувчилар, банк ва солиқ инспекцияси ходимлари буғдой ўримига қоровул қилиб қўйилмоқда.\nБу ҳақда Озодликка хабар юборган ўқитувчининг айтишича, туман ҳокими ўринбосари карантин даврида олган ойликни “оқлаш” учун фермерларнинг ўз буғдойини ўзи ўғирламаслигини назорат қилишни топширган.\nОзодлик гаплашган фермерларга кўра¸ ҳокимлик мулозимлари дала бошида туриб, режадан ортган буғдойни ҳам мажбуран ўриб олиб кетмоқда.\nТуман ҳокими ўринбосари Убайдулло Очилов ўқитувчи ва банк ходимларининг буғдой қоровуллигига қўйилганини инкор қилди.\nТуман ҳокими Асрол Бойқараев Озодлик мухбири телефон қилаётганини билганидан сўнг, “мен бошқа одамман” деб алоқани узиб қўйди.\nМен ҳам ҳамма эркак ўқитувчиларимни далага чиқаришга мажбур бўлдим.\nБунақа ахмоқгарчилик Мирзиёев Бош вазир бўлганда ҳам бор эди, ҳозир ҳам давом этяпти.\nИшдан ҳайдалишидан чўчиб, исми сир қолишини сўраган профилактика инспекторларидан бири Озодлик билан мулоқотда буғдой ўримига назоратчи қилиниши ортидан улар қиладиган асосий иш қолиб кетаëтганини таъкидлади:\nБуғдойда эдим десам,"шикоятларни текширишга ҳам вақт топ" дейди.\n“Мен бир нарсага тушунмайман, фермернинг дон комбинати билан шартномаси бор, шартномани бажармаса қонуний чора кўрсин. Нима қилади, ИИБ ходимларини уларнинг бошига қоровул қилиб қўйиб. Масалан, мен битта МФЙда профилактика нозириман. Менга урушли, жанжалли шикоят аризалари тушган. Лекин уларни бориб суриштиргани вақт йўқ. Аҳоли аризамни участковой кўрмаяпти деб, вилоятга ёки республикага шикоят қилади. У ёқдан яна калтак мени бошимда синади. Буғдойда эдим десам, "шикоятларни текширишга ҳам вақт топ" дейди. Хуллас¸ ҳар ким ўз ишини қилсин.”\n“Мелисалар бор, банк ходимлари бор, назорат қилишяпти ўримни. Лекин режадан ортиб қолган буғдойини ўриб олганимиз йўқ”.\nКосон тумани ҳокими ўринбосари Убайдулло Очилов Озодлик билан суҳбатда ўқитувчи ва бошқа бюджет ташкилотлари ходимларини буғдой қоровуллигига сафарбар қилинганини инкор қилди:\nКосон тумани ҳокими Асрол Бойқараев телефон суҳбати бошида ўзининг ҳоким эканини тасдиқлади, аммо Озодлик сўзини эшитиши билан “мен бошқа одамман” деб алоқани узиб қўйди.\n9 март куни президент Шавкат Мирзиëевнинг “Ғалла етиштириш, харид қилиш ва сотишга бозор тамойилларини кенг жорий этиш чора-тадбирлари тўғрисида”ги қарори расмий матбуотда элон қилинган эди.\nПрезидент қарори чиққан бўлса-да, лекин Қашқадарё вилоятида ғаллакорлар отрядлари сафига киритилган банкирлар фермернинг ортиқча буғдойини ўзига олиб қолмаслигини назорат қилишга сафарбар этилгани ҳақида Озодлик 2 июнь куни ҳам хабар берган эди.\nМамлакатнинг бошқа ҳудудларида ҳали ғалла ўрими энди бошланяпти. Шу сабаб бошқа жойларда ғалла кампанияси қандай ўтаётгани ҳозирча Озодликка номаълум.\nМаҳаллий ҳокимлар ғалла режаси бажарилиши учун фермерларнинг режадан ортган ғалласини ҳам мажбуран ўриб олгани ҳақида Озодлик давомли тарзда хабар берган.


Аросатда қолган талабалар. Қўшни давлатлардан ўқишини кўчирганлар муаммоси ҳал бўлмаяпти\n19 май 2022, Тошкент вақти: 11:40\nЎш университетидан ўқишини Ўзбекистонга кўчирган талабаларнинг бир гуруҳи\n7 февраль куни қўшни республикаларда ўқиётган ўзбекистонлик талабалар ўқишини маҳаллий ОТМларга кўчириш бўйича аризалар қабули бошланганига бир йил тўлади.\nБир йилдирки, ўқишини ватанига кўчириб, аросатда қолган талабалар арзини эшитадиган мутасадди топилмаяпти.\n2020 йил 4 февралдаги ҳужжатга мувофиқ, Тожикистон, Қирғизистон ва Қозоғистонда ўқиётган ўзбекистонликларга ўқишини имтиҳонсиз Ўзбекистонга кўчириш имконияти берилган.\nНорасмий маълумотларга кўра, қўшни давлатлардан жами 36 минг 400 нафар талаба Ўзбекистонга қайтган.\nОлий ва ўрта махсус таълим вазирлиги бир йил давомида талабалар муаммосига бирор муносабат билдирмади.\nҚашқадарёлик Шаҳриёр Абдушукуров Ўзбекистон ҳукумати қарорига ишониб, ўқишини кўчириб, аросатда қолган минглаб талабалардан бири.\nҚозоғистоннинг Чимкент шаҳридаги Мухтор Авезов номли университетнинг иккинчи курсида ўқиётган Шаҳриёр ўтган йили ўқишини Қарши муҳандислик- иқтисодиёт институтига кўчирган.\nШаҳриёрнинг отаси Ҳамроқул Қаршиевга кўра, ўғли Қарши муҳандислик- иқтисодиёт институтининг Энергетика факультетида иккинчи курснинг иккинчи семестрини ўқиган ва шу давр учун контракт пулини тўлаган.\n- Бир семестр ўқиди. Қозоғистонда иккинчи курснинг биринчи семестрини тугатганди. Иккинчи семестрни бу ерда ўқиди. Онлайн тарзда ўқиш бўлди. Ярим йиллик контракт пулини тўладик. Иккинчи курс ёпилди. Лекин 2020- 2021 ўқув йили бошлангач ўғлимни сессияга чақиришмади,- дейди Ҳамроқул Қаршиев Озодлик билан 2 февраль кунги суҳбатда.\nСамарқандлик Улуғбек Бобомуродов ҳам Шаҳриёр сингари вазиятда. Самарқанд иқтисодиёт-сервис институтига ўқишини кўчирганини ёзган Улуғбекка кўра, ушбу олийгоҳда у сингари вазиятдагилар сони анчагина:\n“Мингдан зиёд талаба сарсон. 2019-2020 ўқув йилининг иккинчи семестри учун контракт тўловларини тўлаганимиздан сўнг дарс жараёнларида қатнашдик. 2020-2021 ўқув йили бошлангач, бизни дарсларга чақиришмади. Контракт шартномалари ҳам тузилмади. Институтга қабул қилинганлик ҳақидаги буйруқ ҳам чиқмади. Энди эса ортга йўл йўқ. Биз талабалар билан шуғулланадиган масъул йўқ. Ректор олдига киргизишмаяпти”.\nБундай вазиятдаги талабаларнинг аниқ сони Ўзбекистон бўйича қанча экани номаълум. Биргина Қарши муҳандислик-иқтисодиёт институтида уларнинг сони 400дан зиёд. Олийгоҳ мулозимларига кўра, ўтган ўқув йилида қўшни давлатларда ўқиётган жами 1400дан ортиқ талаба Қарши муҳандислик- иқтисодиёт институтига ҳужжат топширган, улардан фақат 1000дан зиёди талабаликка қабул қилинган.\nТалабалар билан суҳбатлардан маълум бўлишича, улар ўтган йилнинг 7 февралидан 15 мартигача бўлган муддатда ҳужжат топшириш учун Ўзбекистонга қайтган ва ярим йил ўқигач, улардан қўшни давлатда ўқигани ҳақидаги ҳужжатнинг асл нусхалари талаб қилинган.\nПандемия сабаб жорий қилинган карантин боис мамлакатдан чиқа олмаган талабалар эса талаб қилинган ҳужжатни ўз вақтида олийгоҳга тақдим қила олмаган.\n“Биз Олий таълим вазирлиги қошидаги госкомиссия қарори билан Қозоғистон, Қирғизистон ва Тожикистондан қайтган талабаларни сразу ўқишга тушириб юбордик. Госкомиссияга ҳужжат топширганларнинг барчаси тўғридан -тўғри ўқий бошлади. Лекин талабалар хориж давлатидаги олийгоҳдан “академик маълумотнома”ни бизга тақдим қилмагунча, уни талабаликка қабул қилиш ҳақида буйруқ чиқармаймиз. Тартиби шунақа. Талаба сохта ҳужжат тўғрилаб, бизни алдамасликларини олдини олиш мақсадида қилинган бу. “Академик маълумотнома” дегани - қўшни давлатдаги институт “ҳақиқатдан ҳам бизларда ўқиди, қуйидаги фанларни ўтди” деб ёзиб беради. Агар шу ҳужжат бўлмаса, талабаликка қабул қила олмаймиз. Ҳозир бутун мамлакат бўйлаб, хориждан қайтган талабалар дуч келаётган муаммо сабаби фақат шу, “академик маълумотнома”ни тақдим қила олмаётгани”,- деди Самарқанд давлат университетининг Озодлик боғланган ходими.\n“Академик маълумотнома” олиш қийин!?\nҚарши муҳандислик- иқтисодиёт институти мулозимларидан бири талабаларнинг “академик маълумотнома”ни тақдим қила олмаётгани сабабини шундай изоҳлади:\n“Тартибга кўра, биз қўшни давлатдаги олийгоҳларга запрос жўнатамиз. Биз запрос жўнатган пайтимизда талаба у ёқда контракт пулини тўламаган бўлса, фанлардан қарздор бўлса, улар ҳужжат бермаяпти. Ҳатто битта китоб қарзи бўлса ҳам, улар ҳужжат бермаяпти. Шунинг учун бу муаммони ҳал қилиш бизнинг ваколатимизга кирмайди, биз бу муаммони еча олмаймиз”.\nҲукумат имтиёзи билан 3 қўшни давлатдан ўқишини имтиҳонсиз кўчирганларнинг аксари ҳануз талабалар сафига олинмади\nШаҳриёрнинг отаси Ҳамроқул Қаршиевга кўра, ўғли учун талаб қилинаётган ҳужжатни олиш учун у 12 миллион сўм ҳаражат қилиши лозим бўляпти:\n- Ўғлим у ёқдан очисление бўлмаган. “Талабалар сафидан чиқаришингизни сўрайман” деб ариза бериши керак экан. Бу ариза берилмаган. Чунки ўша пайтда ариза бериш хатарли эди. Мабодо у ёққа ариза бериб келса, бу ерда ўхшамай қолса, қуруқ қолиб кетарди. Шунинг учун ариза берилмаганди. Карантин бошлангач, Қозоғистонга ўта олмадик. У ёқда ўғлим ҳалиям талабалар рўйхатида турибди. Лекин контракт пулларини тўламагани учун “академик маълумотномани” беришмаяпти. Биз бу ерга бир семестр учун пул тўлаганмиз. Лекин шу пулни Чимкентдаги институтга ҳам тўлашимиз керак бўляпти. Ўтган йилги иккинчи семестр ва бу йилги биринчи семестр учун тахминан 8 миллион сўмга тушяпти. Ҳужжат олмоқчи бўлган одам уларга шу пулни тўлаши керак. Кейин бу ерга яна қайта тўлаш керак, 4 миллион сўм атрофида.\nОзодлик 2 феврал куни ўтказган суриштируви натижасида аниқлашича, айрим олийгоҳлар хориждан қайтган талабалар учун талаб қилинаётган “академик маълумотнома”ни олиш йўлини ҳал қилишган.\nЖумладан, Тошкент Тиббиёт академиясининг Озодлик боғланган масъулига кўра, улар қўшни давлатларга ўз вакилларини жўнатиб, ушбу ҳужжатни олиб келишган.\n“Биз ўзимизнинг домлаларни Қозоғистон, Қирғизистон ва Тожикистонга юбордик. Домаларимиз ўша ердаги институтларга бориб, шуғулланишди. Ҳақиқатдан ҳам талаба ўша ерда ўқиётганини текшириб, ҳужжатларини олиб келишди. Бизда “академик маълумотнома” ололмаган талаба қолмади. Биз ҳаммасини олиб бўлдик. Битта муаммо бор эди, Тожикистондаги институтдан келган талабанинг ҳужжатлари билан боғлиқ. У ҳам ҳал бўлди, яқинда унга ҳам буйруқ чиқди”.\nЯна бир муаммо: Курсни пасайтириш\nОзодликка боғланган айрим талабалар улар бир курсда икки марта ўқишга мажбур бўлаётганидан шикоят қилишди.\n“Мен Қирғизистондаги Ўш давлат университетидан СамДУга ҳужжатларимни топширгандим. У ёқда иккинчи курсни ўқидим, ҳозир қайтадан яна иккинчи курсда ўқишимни айтишяпти. Нима қилишимни билмаяпман. У ёқдан уже ҳужжатларимни олиб келдим. У ёққа ҳам қайтиб бора олмайман. Бу ерда битта курс пастда ўқишни ҳам истамяпман. Бир йил умрим зое кетяпти”, -дейди исмини очиқламасликни сўраган талаба йигит.\nАйни муаммо деярли ҳар бир олийгоҳда бор, жумладан, Қарши муҳандислик- иқтисодиёт институтида ҳам.\n“Вазирлар Маҳкамасининг 393- қарорида аниқ кўрсатилган бу ҳолат. Намунавий ўқув режаларидаги умумкасбий ва мутахассислик фанлари бўйича фарқлар 4 тадан ошганда биз талаба курсини пасайтирамиз. У ёқда ўқиган фанлари бизникидан фарқ қилиши мумкин. Талаба 4 та фанни ўзи мустақил ўзлаштира олмайди. Шунинг учун уни биз бир курс пастга оламиз, талаба шу фанларни ўқиши шарт”, деди Қарши муҳандислик- иқтисодиёт институти мулозими.\nУшбу муаммога дуч келган айрим талабалар бир курс пастда ўқишни истамасдан хориждаги олийгоҳга қайтиб кетган ҳоллари ҳам мавжуд. Жумладан, Тошкент Тиббиёт академиясига қўшни давлатлардан жами 183 нафар талаба келган, уларнинг 11 нафари эса яна ортга қайтиб кетган.\n“Улар келиб ҳужжат топширди. Лекин уларнинг курсини биз аниқлаймиз. Бу 11 нафар талаба катта курсларда ўқирди. Уларда фанлар фарқи 4тадан кўп бўлгани учун уларга бир курс пастда ўқиш ёқмади ва улар қайтиб кетишди”,- деди Тошкент Тиббиёт академияси масъули.\nОзодлик ўтган бир йил давомида қўшни давлатлардан қайтарилган талабалар билан боғлиқ муаммолар борасида ўнлаб мақолалар қилди. Ҳар сафар Олий ва ўрта махсус таълим вазирлигига изоҳ сўраб мурожаат қилинди. Шу пайтгача вазирлик на Озодлик ва на маҳаллий матбуотга талабаларнинг ушбу муаммоси юзасидан изоҳ берди.\n2 февраль куни Озодлик мухбири яна ушбу вазирликка боғланиб, қўшни давлатлардан қайтган талабалар муаммоларига бирор ечим бор-йўқлигини сўради.\nМатбуот билан гаплашишга масъул шахс вақти тиғизлиги айтиб, телефон гўшагини қўйиб қўйди.\n404p | 29,4MB\nҚулайлик яратиш мақсадидаги қарор\nДавлат комиссиясининг 2020 йил 4 февралдаги 12-сон баёни билан қўшни 3 давлат - Тожикистон, Қирғизистон ва Қозоғистондаги олий таълим муассасаларида ўқиётган ўзбекистонликларга ўқишини имтиҳонсиз Ўзбекистонга кўчириш имконияти берилганди.\nҚўшни давлатлардан ўқишини кўчиришни истовчилар сонининг ниҳоятда кўплигидан¸ вазир аввалига бир ҳафта қилиб белгиланган кўчириш жараëнини 15 мартга қадар узайтирган эди.\nРеспублика Олий таълим кенгаши аъзоси Хушнудбек Худойбердиевга кўра, ўшанда ҳужжат топширган жами 36 минг 400 нафардан кўпроқ талаба мамлакат бўйлаб 80 та ОТМда ўқишга қабул қилинган.\nУлардан қанчаси расман талабалар сафига қўшилганию қанчаси ҳануз аросатда қолаётгани маълум эмас.


"Олтин тўп" олгану, лекин Чемпионлар лигасида омади чопмаганлар » Скачать музыку бесплатно новинки музыки 2016-2017\nКомментариев: 0 Просмотров: 254 Дата: 16-03-2016, 09:53 Гарчи сўнгги йилларда “Олтин тўп”ни Криштиану Роналду ҳамда Лео Месси навбати билан ўзиники қилиб келаётган бўлса-да, бир неча йиллар аввал ушбу совринга ҳар йилда турли юлдузлар муносиб кўриларди. Биз бугун сизга ҳикоя қилмоқчи бўлган футбол юлдузлари айнан “Олтин тўп”га муносиб деб топилгану, лекин клублар ўртасидаги нуфузи жиҳатдан баланд турувчи Европа Чемпионлар лигасида айнан шундай ном билан аташ бошлангандан кейин зафар қучишмаган футболчилардир. 1.Майкл Оуэн (2001) Ушбу инглиз футбол юлдузи 17 ёшидаёқ “Ливерпуль” таркибида порлашни бошлаган эди. Ҳаттоки ўша вақтда мухлислар “Энфильд”га унинг ўйинини кўриш учунгина стадионга тушишарди. Унинг чўққига чиққан даври 2000 йилларга тўғри келади. Ўша вақтларда Оуэн ҳар қандай рақиб ҳимояси учун ҳақиқий бош оғриқ эди. Ўз вақтида “Ливерпуль”, “Реал Мадрид”, “Манчестер Юнайтед” жамоалари сафида тўп сурган футболчи 2001 йилда “олтин тўп”га лойиқ кўрилган, бироқ гарчи 2011 йилда “МЮ” таркибида Чемпионлар лигаси финалида “Барселона”га қарши ўйнаган бўлса-да, ушбу мусобақа финалларида ғалаба қозониш насиб қилмаган. 2. Фабио Канаварро (2006) Италиялик ҳимоячи том маънода "Скуадро Адзурра"нинг қўрғони эди ва ҳозирча “Олтин тўп”га эга чиққан жаҳондаги уч ҳимоячидан бири. Фабио Италия терма жамоасининг 2006 йилги Жаҳон чемпионатида ғалаба қозонишида асосий рол ўйнади. Гарчи гавда жиҳатдан кичкина бўлса-да, ушбу ҳимоячи ҳаводаги курашларда ҳам, яккама-якка курашларда ҳам, позиция танлашда ҳам беназир эди. Канаварро “Интер”, “Ювентус”, “Реал Мадрид” сафида Европа Чемпионлар лигасида иштирок этган, бироқ ушбу мусобақа совринини боши узра баланд кўтариш насиб этмаган. Фақатгина 2003 йилдагина “Интер” сафида ЛЧнинг ярим финалигача етиб борган, холос. 3. Павел Недвед (2003) Чехия терма жамоасининг собиқ аъзоси, шубҳасиз Чехия футболнинг энг яхши футболчиси. Недвед тўққиз мавсум давомида “Ювентус” сафида ўйнади ва ҳаттоки клуб Б серияга тушириб юборилганида ҳам жамоадан кетмади. “Кексасеньора” таркибида баъзида чап қанотда, баъзида ҳужумкор ярим ҳимоячи позициясида ўйнаган бу футболчи иккала оёқда ҳам бемалол ўйнай олиши билан ажралиб турарди. 2003 йилда Чемпионлар Лигаси финалида унинг жамоаси Италиянинг яна бир клуби “Милан”га қарши финал ўйинида иштирок этади. Афсуски, Недведнинг сариқ карточкалари кўпайиб кетганлиги сабабли футболчи ўз жамоасига ёрдам беролмайди. Ким билади, балки ўша финалда ўйнаганида Недвед бугун бизнинг ушбу рўйхатимизда бўлмасмиди?! 4. Роберто Баджо (1993) Шак-шубҳасиз Роберто Баджо Италия терма жамоасининг энг яхши футболчиларидан бири. Унинг майдондаги дриблинглари, тўпни назорат қилиши, майдонни кўра олиши ҳаммасидан ажойиб эди. Итлаиянинг уч гигант жамоаси “Ювентус”, “Милан”, “Интер”да тўп сурган Баджо клуб билан соврин ютишда омади чопмаган. Нафақат ЖЧ да балки Чемпионлар Лигасида ҳам кубок ютиш насиб қилмаган. 5. Роналдо (1997, 2002) Ушбу футболчи исмининг ўзиёқ сизу бизга иккита “Олтин тўп” эгаси, икки марта Жаҳон чемпиони эканлигини эслатиб турар, бироқ унинг Европа Чемпионлар лигасида ғалаба қозонмаганлиги барибир дилни хира қилиши аниқ. У тўпни эгаллаб ҳужумга ўтганда, тўхтатиб қолишнинг иложи йўқ эди. Ўз пайтида “Реал”, “Барселона”, “Милан”, “Интер”, “ПСВ” сафида ўйнаган. У доим голга чанқоқ, ҳужумда тўп билан “рақсга тушиб”, рақиб ҳимоячиларини шошириб қўярди. Бироқ, шундай маҳоратли, бир қанча гигант жамоаларда ўйнаган футболчининг Европа Чемпионлар лигасида ғалаба қозона олмаганлиги ачинарли. - деб хабар бермоқда Stadion.uz нашри.


Мактаб очган кулол\nХорижликлар нафақат маҳсулотларимизни харид қилади, балки ўзлари ҳам буюмларни ясаб кўришади.\nБугун миллий ҳунармандчиликка кенг шароит яратилди. Мамлакатимизда жуда қадимий ҳисобланган кулолчилик санъати ҳозирда ҳам тобора ривожланмоқда. Бадиий кулолчилик санъати ҳам ҳар томонлама қўллаб-қувватланяпти ва тарғиб этиляпти. Қадимдан ҳар воҳанинг ўз ҳунармандчилик йўналиши ва услублари шаклланган. Самарқанд-Бухоро, Фарғона ва Хоразм мактаблари вужудга келган.\n— Бу ҳунарни қарийб қирқ йил аввал бошлаганман, — дейди самарқандлик кулол Илҳом БОБОМУРОДОВ. — Ўшанда тўққизинчи синфда ўқирдим. Отам мени уста Умар Жўрақуловнинг кулолчилик мактабига олиб борган. Ўзбекистонда хизмат кўрсатган санъат арбоби Мансуржон Носировга шогирд тушдим. Ана шундан сўнг кулолчиликка меҳрим тушиб, шу ҳунарнинг этагидан тутганман. Оиламизда менгача кулоллар бўлмаган. Отам косиб эди. Хуллас, ўнинчи синфни битирганимда кулолчилик ҳунарига анча қўлим келишиб қолганди.\n— Демак, анча йиллардан бери кулолчилик билан шуғулланасиз. Шогирдларингиз ҳам кўпдир?\n— Ҳа, шогирдларим кўп. Улар ҳозирда ўз йўлини топиб кетган. Ўғлим ҳам бу ҳунарни яхши ўрганган. Бироқ ўқияпти ва фақат бўш пайтларида келиб ёрдам бериб туради. Бу ишда ҳозир менга турмуш ўртоғим ва қизим ёрдам бермоқда. Бу ҳунар билан оилавий шуғулланамиз. Айни дамда устахонани янги жойга кўчириш ишлари билан бандмиз. Ҳокимлик томонидан бизга ер ажратилди. Ҳозир бутун диққат-эътиборимни мактаб ишини йўлга қўйиш, янги жойга ўрнашиб, иш бошлашга қаратганман. Фаолиятимда яна бир янгилик, бир ой олдин Самарқанд кулолчилик мактабини очишга муваффақ бўлдим.\n— Бу мактабда нималар ўргатилади?\n— Тупроқ танлаш, лой тайёрлаш, буюм ясаш, уларни сирлаш, бўёқ тайёрлаш ва бўяш, нақш солиш, хуллас, кулол билиши керак бўлган бошқа амалиётлар ўргатилади. Шогирдлар ўзи ясаб, ўзи пишириб, ўзи ранг бериб, нақш солиб ҳунарни ўзлаштиришади.\n— Асосан, қандай кулолчилик буюмлари ясайсизлар?\n— Уларнинг тури кўп. Майда кўзадан тортиб, катта хумгача, пиёла-косадан тортиб, лагангача, офтобалар ва сопол буюмлар, турли миллий қаҳрамонларимиз акс этган сопол ҳайкалчалар ясаймиз. Хуллас, айланма чархда нима ясалса, ҳаммасини...\n— Демак, тирикчилик яхши?\n— Шукр. Оиламизнинг бутун тирикчилиги, даромади ана шу кулолчилик ҳунари орқасидан. Аммо даромадни ҳисобламаганман. Ризқ ҳам қилган меҳнатимизга яраша бўлади, албатта.\n— Хорижлик сайёҳлар ҳам келиб туришадими?\n— Нафақат келиб, маҳсулотларимиздан харид қилишади, балки ўзлари ҳам чархга ўтириб, лойдан оддийроқ буюмларни ясаб кўришади. Мен эса, ёнига ўтириб, ўргатиб тураман. Уларда бизнинг кулолчиликка бўлган қизиқиш жуда катта. Сайёҳлик фирмалари ойига икки-уч марта хорижий гуруҳларни бошлаб келишади. Улар пиёла, коса ясаб ҳам кўришади. Агар иложи бўлса, уларга ўзлари ясаган буюмини пишириб ҳам бераман.\n— Битта ўртача катталикдаги кўзанинг барча жараёндан ўтиб тайёр бўлгунича қанча вақт кетади?\n— Уларнинг тайёр бўлиш вақтлари турлича. Кейин бу печканинг катта-кичиклигига ҳам боғлиқ. Агар печка катта бўлса, биттагина пиёла ёки косанинг ўзи пиширилмайди. Иложи борича печка ичи тўлдирилади. Агар 50-70 литрли хумлар бўлса, биттасини ясашга 7-10 кун вақт кетади.\n— Ишлаб чиқаришда қайси ранглардан кўпроқ фойдаланасиз?\n— Асосан, кўк, мисранг ва қизғиш рангларни кўпроқ ишлатамиз. Уларни ўзимиз тайёрлаймиз. Хориждан келган сайёҳларга ҳам шу уч хил рангли маҳсулотларимиз манзур бўлмоқда. Лекин буюртмачининг истагига қараб бошқа ранглардаги маҳсулот ҳам тайёрлаб бераверамиз.\n— Кўргазмаларда ҳам қатнашиб турсангиз керак?\n— Албатта. Шу пайтга қадар Қозоғистон, Германия, Голландия ва Франциядаги кўргазмаларда ўз маҳсулотларим билан қатнашиб келганман. Айтиш керакки, хорижликларда бизнинг миллий ҳунармандчилик маҳсулотларига қизиқиш жуда катта. Улар биздан тажриба ўрганишди, биз улардан. Европада табиий буюмлардан фойдаланишни ва уйида сақлашни яхши кўришар экан. Ҳатто, табиий бўлгани учун кулолчилик буюмларини уйига териб қўйишади. Идиш-товоқдан тортиб, туздонларгача.\n— Кулолчиликда зарур бўладиган тупроқни қаердан оласиз?\n— Бу борада муаммо йўқ. Самарқанд атрофида кулолчилик учун керак бўладиган тупроқни бемалол топса бўлади. Асосан, қизил тупроқ ишлатамиз ва унга гил қўшиб лой тайёрлаймиз. Ҳатто, бўёқ тайёрлашда ишлатиладиган кварц ҳам ўзимизда осон топилади.\n— Мактабни янада ривожлантириш. Ўргатиладиган ҳунарлар сонини кўпайтириш ниятидаман.\n🕔12:56, 25.03.2019 ✔388\n🕔17:31, 13.12.2018 ✔800\n🕔17:31, 13.12.2018 ✔662\n✔ 388 🕔 12:56, 25.03.2019\n✔ 800 🕔 17:31, 13.12.2018\n✔ 662 🕔 17:31, 13.12.2018\n✔ 839 🕔 16:08, 29.11.2018\n✔ 627 🕔 16:08, 29.11.2018


Муяссар Раззоқова: "Операда ҳам эстрададаги каби таниш-билиш ривожланиб кетган" - Darakchi\nМАДАНИЯТ 09.01.2020, 20:15\nДангал ва ростгўй бу аёл айни пайтда Ўзбекистон давлат консерваториясида талабаларга сабоқ бериш баробарида, Алишер Навоий номидаги Давлат академик Катта театрида ҳам фаолият юритмоқда. Ўнлаб халқаро танловлар лауреати ва ҳайъат аъзоси, профессор мақомига эга устоз санъаткор бизнинг меҳмонимиз бўлди. Ўзбекистон ва Қорақалпоғистон Республикаси халқ артисти Муяссар Раззоқова билан бўлган суҳбатимиз очиқ-ойдин кечди. У ўз соҳасидаги муаммолардан куюниб, ижодий фаолиятидаги унутилмас лаҳзалар ҳақида эса завқланиб гапирди...\n— Нега Ўзбекистонда опера санъаткорлари тез-тез концерт тақдим этишмайди?\n— Эсингизда бўлса, авваллари ҳар икки йилда концерт берардим. Ҳозир ҳам концерт қўйиш ниятим бор, аммо оркестр олиш жуда қийин бўлиб қолди. Мақтанишга йўймангу, мендан кейинги авлод опера санъаткорига хос концерт намойиш қилмаяпти. Ҳаммаси ҳам ўз овози билан санъатга кириб келмаяпти. Бугунги ёшларнинг кўпини тан олмайман. Улар ҳақиқий операчи эмас. Ўзбекистон халқ артистлари Исмоил Жалилов, Аваз Ражабов, Нормўмин Султоновларга ўхшаганлари йўқ.\nКейинги пайтда ясама операчилар кўпайиб кетди. Улар операни шоуга айлантириб юборишяпти. Қўлига ҳар хил электрон микрофонлар олиб, ария айтса, у опера ҳисобланмайди. Бу эстраданинг яна бир вокал кўриниши, холос. Ҳозир ўзини операчи, деб ҳисоблаётганларнинг кўпчилиги таниш-билиши кўмагида саҳнага чиқаётгани ачинарли. Фонограммасиз концерт ҳавола қиладиганларга тан бераман. Аммо ундайлар йўқ, афсуски. Спектаклларда асосий ролларни ижро этмаган операчилар ҳақиқий операчи ҳисобланмайди. Айни пайтда ўзбек опера санъатида ривожланиш эмас, сал чекиниш кузатиляпти.\n— Соҳангизда ечимини кутаётган яна қандай муаммолар сизни қийнайди?\n— Концерт қўйиш истагидаги операчиларга етарли шарт-шароитлар яратилиши зарур. Консерваториядаги талабалар орасидан овози борларни саралаб, сўнгра театрга ишга олиш ва катта саҳналарга чиқариш керак. Операда ҳам эстарадаги каби таниш-билиш ривожланиб кетган. Овози бор, истеъдодли йигит-қизлар четда қоляпти. Ҳозир театрда ишлаётганларнинг овози бўйича аттетациядан ўтказса, элакда уч, тўрт нафари қолиб, қолганлари тушиб кетади. Театрнинг бугунги аҳволи мана шу даражада. Биринчи навбатда кадрлар масаласини кўриб чиқиш лозим. Улар спектаклларда бош партияларни айтиш даражасига етгач, бир қатор муаммоларга барҳам берилади. Шундан сўнг, улар катта саҳналарда қолиши мумкин. Опера ҳамиша керак. Ҳар бир мамлакат опера санъати жаҳон саҳнасига чиқсагина, кейин ўша давлат санъати ривожланган ҳисобланади.\n— Москвадаги концертларингизнинг бирида машҳур опера юлдузи Елена Образцова қаршингизда тиз чўкиб, истеъдодингизга тан берганлиги ростми?\n— Бу бор гап. Ўша кунни эсласам, ҳозир ҳам кўзимга ёш келади. Концертда “Ромео ва Жульетта” операсидан партия куйлаганман. Энг юқори пардада ижро қилганим боис томошабинлар асар якунида ўрниларидан туриб олқишлаган. Қарсаклардан сўнг кайфиятим чоғ ҳолда гримхонага кирдим. Бир пайт Елена Образцова шундоқ қаршимга келиб тиз чўкканча, таъзим қилганини кўриб, кўзларимга ишонмадим. Ҳайрон бўлиб, унинг қўлларидан ушлаб турғаздим. У: “Мен Раззоқова олдида эмас, асл истеъдод қаршисида тиз чўкяпман. Нафақат менинг ишончимни оқладинг, балки шунча мухлисларингни ҳам меҳрини қозондинг. Ташаккур сенга!”, деган. Унинг сўзлари ҳамон қулоқларим остида жаранглайди. Жаҳон операси афсонаси, дея эътироф этилган буюк санъаткорнинг менинг қаршимда тик чўкиб туриши бу – ўзбек санъат олдида тиз чўкиш билан баробар эди.\nЕлена Образцова билан\nМазкур суҳбатнинг тўлиқ матнини "Даракчи"нинг 2-сонида ўқишингиз мумкин.


Ўзбекистон қамоқҳоналарида 50 га яқин Туркиялик тадбиркор « Ўзбекистон Халқ Ҳаракати\nЎзбекистон қамоқҳоналарида 50 га яқин Туркиялик тадбиркор\n90-йилларда икки давлат орасида алоқаларнинг яхши бўлган бир даврда Ўзбекистонга сармоялар киритган ва у ерда турли ишларда фаолият кўрсатаётган ишбилармонлар охирги кунларда тикан устида юргандек гўё.\n21 July 2012 - 8:56\n90-йилларда икки давлат орасида алоқаларнинг яхши бўлган бир даврда Ўзбекистонга сармоялар киритган ва у ерда турли ишларда фаолият кўрсатаётган ишбилармонлар охирги кунларда тикан устида юргандек гўё. Ўзбекистон давлати кўплаб ширкатларга қўл урди. Имконияти борлар ширкатларини ташлаб, Туркияда тинч нафас олишди, қолганлар эса Ўзбекистон қамоқҳонларидан қутулиш кунини кутмоқдалар.\nТуркия ва Ўзбекистон орасида ривожланиб бораётган алоқаларни фойдали имконият деб ўйлаган кўп сонли ишбилармонлар бу давлатга сармоя олиб кирдилар. 2000 йилгача яхши даражада давом этиб борган бу муносабат, айниқса, охирги икки йилдан бери жиддий муаммолар ичида. Ўнлаб ширкатларга босқинчилик қилинди. Охирги тўлқинда қўлга туширилган фирмалар орасида “Туркуаз Груп”га оид20 гаяқин ширкат ва 4та Супермаркетлар ўрин олди.\n50 киши Ўзбекистонда ҳибсга олинган\nШиркат эгаларидан ака-ука Воҳид ва Фикрет Гунешлар 10 ойга яқин ҳибсда тутилди ва бутун мол-мулкини йўқотган ҳолда, Туркияга қайтиб ҳузур-халоватга эришдилар. Мол-мулкларини йўқотиб бўлса ҳам, ўз жонини қутқарганлари учун ўзларини “омадли” деб ҳисоблашмоқда. Бутун мол-мулкларини йўқотишга қарамай, ҳали ҳам қамоқҳоналарда тутилаётган ишбилармонлар сони 50 дейилмоқда.\n6 йилдан бери ҳибсга олинган\nҲозирги пайтда Туркиянинг Денизли шаҳридан бўлган 47 ёшли Ҳалил Налчажи 6 йилдан бери Ўзбекистонда ҳибсда тутилмоқда. Оиласининг айтишига қараганда, бу давлатда чет эл пул бирлиги (доллар) билан иш кўргани учун тутилган. 1997 йилда тандир ишчиси сифатида ишга келган Налчажи аста-секин ўз фирмасини қурди ва Туркия билан тижоратини бошлади.\nСосиска уст қопламаси ва жарроҳлик ипи ишлаб чиқараётган фирма, Туркия орқали Европага экспорт қилаётган эди. Налчажи ва дўстлари 2006 йилда Тошкентда милиция ҳодимлари тарафидан ўтказилган операция пайтида ҳибсга олинганлар. Денизли шаҳридан бўлган бу ишбилармон ва дўстларига “давлатда чет эл пул бирлиги билан тижорат олиб бориш манъ этилганига қарши иш олиб бориш” сабаби билан 15 йилдан қамоқ жазоси берилди.\nУкаси Меҳмет Налчажи (42 ёшда) “Йиллар бўлди акамни кўрмадим. Тирикми ўликми билмаймиз. Охирги маротаба шифохонага ётқизилганининг ҳабарини олдик. Ҳеч кимдан ишонарли жавоб ололмаяпмиз. Бир бечора эмас, бой бўлса эди шунақа бўлармиди?!“ сўзлари билан бошига тушганларини баён этмоқда. Меҳмет Налчажи “Акам у ерда ишларни ривожлантирди. Ёнида60 гаяқин инсон ишларди. Аммо бутун мол-мулки тортиб олингани етмагандай, ўзини ҳам қамоққа отишди. Биз билан боғланганида нуқул: “Мени бу ердан қутқаринглар!” деб фарёд қиларди. Хотини ва болалари йиллардан бери биздек ҳабар кутаяптилар. Мурожаат қилмаган жойимиз қолмади. Ташқи Ишлар Вазирлигидан сўрадик. Лекин улар ҳам ишонарли маълумот оломаётганларини, ёзишмаларига жавоб олмаётганларини айтишди”, деди.\nҲибсга олинганлар рўйхатида кўплаб исмлар бор\nHurriyet.com.tr нинг олган хабарларига кўра, ҳали ҳам Ўзбекистонда қамоққа олинган ишбилармонлардан баъзилари қуйидагилардир:\nҲалил Налчажи ва Одил Қоя (6 йилдан бери ҳибсда);\nДемир Супермаркет бошқарувчиларидан Мемдуҳ, Аднан ва Закариё (3 йилдан бери ҳибсда);\nМева соклари ишлаб чиқарувчи Шоҳин Четинқая (5 йилдан бери ҳибсда);\nУлгуржи тижорат олиб борган Закий Сундус (6 йилдан бери ҳибсда);\nУй зарурияти маҳсулотлари сотаётган Аҳмет Темуржу ва шериги Ниёзий (1 йилдан бери ҳибсда);\nБФ текстил бошқарувчиси Аҳмет, юкли машина ҳайдовчичилари Меҳмет Гунеш ва фамилияси аниқланмаган Жалол …;\nПинар Транс ширкати эгаси Али Каҳве;\nОқибатлари маълум эмас\n10 ойга яқин Ўзбекистонда қамоқда тутилган Воҳит Гунеш “У ерда ўтган ҳар кунимизда ўлим қўрқуви билан яшадик. Ҳозир қамоқда тутилаётган дўстларнинг оқибати нима бўлишини ҳеч ким билмайди” деди.\n“Қамоқдагилар билан кўришмоқдамиз”\nТуркия Жумҳуриятининг Ўзбекистондаги элчиси Меҳмет Сертач Сўнмезай Hurriyet.com.tr га, Ўзбекистонда ҳибсга олинган Туркия фуқаролари 10 киши атрофида эканлигини айтди. Элчихона сифатида исми айтиб ўтилган фуқаролар билан вақти-вақти билан кўришмоқдамиз, деган Сўнмезай, қамоқда тутилганларнинг қийноқ ва ёмон муомалага дуч келганларини тасдиқлай оладиган маълумотларга эга эмаслигини айтиб ўтди. Ўзбекистондаги қайсидир Турк фирмаларининг қайтиб кетганини ва айни замонда баъзи буюк ҳажмдаги инвестицияларнинг ҳам киритилганини ифода этди.\nHurriyet.com.tr дан таржима


15 ноябр 2019, Тошкент вақти: 10:16\nАфғонистон ҳукумати ва Толибон асирлар билан алмашинади\nТолибон ўғирлаб кетган америкалик Кевин Кинг ва австралиялик Тимоти Уикс.\nАфғонистон ҳукумати Ҳаққоний террор тармоғининг асирга олинган уч нафар юқори мартабали аъзосини Толибон ўғирлаб кетган америкалик ва австралиялик ўқитувчиларга алмаштиришга тайёр эканини билдирди.\nАсирлар билан алмашиш жараёни Қатарда АҚШ назорати остида ўтказилади. Бундан ташқари Афғонистон ҳукумати Толибондан музокаралар жараёнида иштирок этишга розилик беришни талаб қилмоқда.\nТолибон билан шу кунгача АҚШ махсус вакили Залмай Ҳалилзод музокаралар ўтказмоқда. Толибон Афғонистон ҳукумати билан музокаралар ўтказишдан бош тортиб келмоқда.\nКобулдаги Америка универистетида ишлаган америкалик 60 ёшли Кевин Кинг ва австралиялик 48 ёшли Тимоти Уиксни Толибон 2016 йилда ўғирлаб кетган эди. Афғон расмийларига кўра, улар Анас Ҳаққоний, Хофиз Рашид Умарий ва Хожи Милли Хонга алмаштирилади.\nУкраина шарқидаги жабҳа ҳудудидан ҳарбийлар олиб чиқиб кетилди\nКиев ва Россия томонидан қўллаб-қувватланаётган сепаратчилар Украина шарқидаги учинчи низо жабҳасидан аскарларни ҳамда қуролларни олиб чиққанини билдирди.\nДонецк вилоятининг Петровское ва Богдановка аҳоли пунктларидан 11 ноябрь куни украин ҳукумати 42 аскар, учта бронемашина ва 48 дона ўқотар қуролни олиб чиқиб кетган.\n12 ноябрдан бу ҳудудларни миналардан тозалаш ишлари бошланади. Сепаратчилар аввалроқ бу ҳудудлардан ўз аскарларини олиб чиқиб кетганини билдирган эди.\nНизо жабҳаларидан аскарларни олиб чиқиб кетиш жараёни Москва ва Киев ўртасида 1 октябрда эришилган келишув асосида 9 ноябрда бошланган эди.\n2014 йилдан бери Украина шарқидаги жангларда 13 мингдан ортиқ одам ҳалок бўлган.\nПокистоннинг Панжоб штатидаги ҳужумларда тўққиз одам ҳалок бўлди\n10 ноябрда Покистоннинг Панжоб вилоятидаги Ражанпур минтақасида полиция автомобилига қилинган ҳужумдан 5 киши ҳалок бўлди. Покистон расмийларининг маълум қилишича, полиция қочқинларни ушлаш амалиётини амалга ошираётганида қуролланган шахслар ўт очган.\nПокистон полицияси матбуот котиби Калим Қурайший ҳалок бўлганлар орасида икки полиция ходими, икки разведка ходими ҳамда бир нафар маҳаллий информант бўлганини айтди.\nҲозирча ҳеч ким ҳужум учун масъулиятни ўз бўйнига олгани йўқ.\n10 ноябрь куни Панжоб вилоятининг Дара Ғози Хон шаҳрида текширув пункти олдидаги отишмада бир нафар полициячи ҳалок бўлган.\nХабарларга кўра, полиция тўхтатишга уринган шахслар ўт очган, натижада отишма бошлаган. Отишмада полиция ходимидан ташқари бир ўткинчи ҳамда икки гумонланувчи ҳалок бўлган.\nРасмийлар ҳар икки ҳужумга алоқадорликда айбланаётганларни қўлга олиш учун мамлакатнинг бошқа ҳудудларидан хавфсизлик ходимлари ёрдамга чақирилганини маълум қилишди.\nПольша Украина фуқаросини Россияга экстрадиция қилиши мумкин\n12 ноябрда Польша судида Донбасс уруши ветерани ҳамда украин миллатчилари гуруҳи аъзосини Россияга экстрадиция қилишга доир ишни кўриш бошланади. Бу ҳақда Польшанинг Люблин шаҳридаги Украина консули Артём Валах билдирди.\nПольша чегарачилари УНА-УНСО ўнг қанот миллатчи гуруҳи аъзоси Иҳор Мазурни 9 ноябрь куни қўлга олган. Бунга Россия Интерпол орқали Мазурни қидирувга бергани сабаб бўлган.\nХабарларга кўра, Мазур Россияда 1994-95 йиллардаги Биринчи чечен уруши давомида Россия федерал кучларига қарши курашганликда ҳамда Москва экстремистик деб ҳисобловчи икки гуруҳга аъзоликда айбланмоқда.\nМазур чегарадан ўтаётиб, Варшавада бўлиб ўтадиган конференцияга кетаётганини айтган. Аммо полиция уни Хелм шаҳрига олиб кетиб, уч соат сўроқ қилган. Бунинг ортидан уни гаров эвазига Люблиндаги Украина консуллигига топиширган.\nВалах 11 ноябрь Польшада байрам бўлгани учун суд жараёни 12 ноябрда бошланиши мумкинлигини билдирди.\nҚотилликда гумонланган қозоғистонлик Қирғизистон паспорти билан Туркияда қўлга олинди\nҚозоғистонда 15 йил олдин қотиллик содир этганликда гумонланаётган шахс 10 ноябрь куни Туркияда қўлга олинди. Бу ҳақда "CNN türk" телеканалига таянган ҳолда Озодлик радиоси қирғиз хизмати хабар берди.\nАйтилишича, Интерпол томонидан қидирилаётган 53 ёшли Бакитжан Успанов Кўня шаҳрида ушланган.\nУ сўроқ пайтида «Қозоғистондан қочиб Қирғизистонга боргани ва у ерда минг долларга қирғиз паспортини сотиб олгани» ҳақида кўрсатма берган. У мана шу паспорт билан Туркияга келган.\nКўня прокуратураси тергов якунланганидан сўнг Бакитжан Успанов Қозоғистонга депортация қилинишини билдирди.\n2018 йилда Қирғизистон Ички ишлар вазирлиги 2015-2016 йилларда қирғиз паспортларини ноқонуний берганликда гумонланаётганларга нисбатан 228 жиноят иши очилгани, улардан 125таси судга оширилгани тўғрисида хабар берган эди.\nГрузияда норозиликларга қарамай гейлар тўғрисидаги фильм намойиши тўхтатилмади\n«Кейин биз рақсга тушдик» фильмига қарши Грузияда ўтказилган норозилик намойиши.\nНорозилик намойишларига қарамай, Грузия пойтахти Тбилиси ва Батуми шаҳарларидаги кинотеатрларда асли грузиялик бўлган швед режиссёри Леван Акиннинг гейлар тўғрисидаги «Кейин биз рақсга тушдик» фильми намойиш этилмоқда.\nФильм Грузия халқ рақс ансамбли раққослари бўлган икки йигитнинг бир-бирига бўлган муҳаббати ҳақида.\nЎтган ҳафтанинг жума ва шанба кунлари фильм намойиш этилишига қарши «Грузия марши» ва «Православ ота-оналар иттифоқи» ташкилоти фаоллари норозилик намойиши ўтказган эди.\nЖума куни Тбилиси ва Батумида ўтган намойишлар полиция билан тўқнашувга айланиб кетганди. Ўшанда 27 нафар норози қўлга олинган.\nГейлар тўғрисидаги фильм намойишининг тўхтатилмагани ортидан консерваторлар раҳбари Леван Васадзе ҳукмрон «Грузия орзуси» партияси раиси Бидзин Иванишвили билан ҳамкорликни тўхтатишини билдирди.\nВасадзе Иванишвилини «грузин қадриятларини ҳақорат қилувчи фильм намойишни тўхтатмаганликда ёки тўхтатишни истамаганликда» айблади.\nЭрон Бушеҳр атом электр станциясининг иккинчи реакторини қуришни бошлади\nБушеҳр атом электр станцияси иккинчи реакторининг тамал тоши 10 ноябрда қўйилди.\nЭрон 10 ноябрь куни Бушеҳр атом электр станциясининг иккинчи реакторини барпо этиш ишларини бошлади. Мазкур лойиҳа Россия билан ҳамкорликда амалга оширилмоқда.\n-Ядровий соҳа таъсир кўрсатишнинг потенциал манбаси ҳамдир. Айни мана шу ҳолат бугун биз инқилобимиз душманлари уюштирган жиддий синовларни бошдан кечираётганимизнинг асосий сабабларидан биридир. Душман бизни мана шу таъсир воситасидан маҳрум қилмоқчи,-деди лойиҳанининг тамал тошини қўйиш тадбирида иштирок этган Эрон вице-президенти Али Акбар Солиҳий.\n2011 йилда Россия технологиялари асосида барпо этилган ва Яқин Шарқда ягона бўлган Бушеҳр атом электр станцияси БМТнинг халқаро атом агентлиги томонидан назорат қилинади.\nАҚШ ва унинг иттифоқчилари Бушеҳр АЭСи Эрон ядро қуроли яратиш дастурининг узвий қисмидир, деган фикрни илгари суриб келади. Эрон эса бу айбловларни рад қилмоқда.\n“Юксалиш” ижрочи директори партиялар очиқлик сиёсатидан эйфорияга тушиб қолганини иддао қилди\nСолиқ тўловчилар маблағига яна бир “псевдобюджет” ташкилот тузилмоқда\nЧилласи чиқмаган келин эрини чавақлаб ўлдирди\nСенат ИИВ нашри томонидан номуси топталган аёл айбланганини қоралади\nЎзбекистон Қизил китобига киритиладиган ўсимликлар сони ошиб бораётганидан хавотир билдирилди\n“Юксалиш” ҳаракати ижрочи директори партияларни популизмда айблади\nАОКА Давлат Назарнинг оиласидан хабар олди, моддий ёрдам берди (ВИДЕО)\nШерали, Ғуломжон, Оғабек... Тожикистондаги Ўзбекистон маданияти кунларида куйлади


Жамшид Авлоний: “Бобом фаолияти мен учун юксак намуна”\nСуҳбат 29 январ 2021 519\nМатн: Хайриддин Мурод\nXIX аср охири ва XX аср бошидаги ўзбек миллий маданиятининг машҳур вакилларидан бири, маърифатпарвар шоир, драматург, журналист, олим, давлат ва жамоат арбоби Абдулла Авлоний ўқиш ва ўқитиш усулига янгилик киритиб, янги мактаблар ташкил этганидан хабарингиз бор.\nУ ўқувчиларга замонавий билимлар бериш, Шарқ ва Ғарб тилларини ўргатиш каби муҳим таълимий-тарбиявий ишларни бажариб, ўзбек миллати тарихида ўчмас из қолдирган. Ўзбек педагогикасининг “отаси” ва юртимизда биринчилардан бўлиб профессор унвонига сазовор бўлган Абдулла Авлоний ҳақида кўп ва хўп гапирсак арзийди.\nБугунги кунда буюк намоянданинг хайрли ишларини невараси Жамшид Авлоний ҳам муносиб давом эттирмоқда. Кимё фанлари номзоди, фалсафа доктори, полимерлар ва нанотехнологиялар кимёси бўйича муҳандис Жамшид Авлоний 1956 йилда Тошкент шаҳрида туғилган. 1991 йилдан шу кунга қадар АҚШда кимё йўналишида катта тажриба орттирди. 2015 йилдан буён АҚШдаги ConTex LLC компанияси директори лавозимида ишлаб келмоқда.\nОлим 2018 йили олган билим ва тажрибаларини юртимиз тараққиёти йўлида қўллашни мақсад қилиб қайтиб келди. Ҳозир Жамшид Авлоний Ўзбекистон Республикаси Инновацион ривожланиш вазирлиги қошидаги Илғор технологиялар марказида фаолиятини давом эттирмоқда.\n— Кўп йиллар АҚШда истиқомат қилдингиз. Сиз билан қўнғироқ орқали боғланганимизда, бобонгизнинг йўлини давом эттириш асосий мақсадингиз эканини айтдингиз...\n— Бобом фаолияти мен учун юксак намуна ва ибрат вазифасини ўтайдиган етук инсон эди. Тарих ёки адабиёт фани саҳифаларини варақласангиз, бу инсон ҳақида етарлича маълумотларни топасиз. У кишининг жадид мактабига асос солгани, жадид адабиёти ривожига катта ҳисса қўшгани, янги усулдаги мактаблар ташкил қилгани ва кўплаб маданий марказлар очганидан ҳар бир ўзбек фарзанди яхши хабардор. Бобом ўзбек педагогикасининг асосчиси сифатида дарсликлар рўйхатига математика ва география фанларини киритган. Ҳозиргача Абдулла Авлонийнинг бу каби ишлари юксак қадрланиб, номи алоҳида тилга олинади.\nТарих дарсликларида Бухоро хони Амир Олимхон ҳақида кўп ўқиганмиз. Унинг бой-бадавлат, тахт эгаси бўлганини эшитганмиз. Бироқ унинг номига бағишлаб бирорта мактаб ёки ташкилот очилмаган. Абдулла Авлоний эса катта давлатга эга бўлмаса-да, авлодларига улкан маънавий бойлик қолдириб кетди. Ҳозир кўплаб мактаб, музей ва маданий марказлар унинг номи билан аталади.\nОтам Кенжа Авлоний ҳам бобомнинг изидан бориб, кўп йиллар таълим соҳасида фаолият юритди. Болалигимда мен ҳам бобом ва отамга ўхшаб ўқувчиларга дарс бериб, уларнинг саводини чиқаришни истардим. Аммо илмга қизиқишим устунлик қилиб, кимё йўналишини танладим ва бу соҳада кўплаб ишларни бажардим. Олган билимим ва тўплаган тажрибаларим билан бўлишиш истагида яна она юртимга қайтдим.\n— Бирор мақсадга эришиш кишидан юксак жасорат талаб этади. Нобель мукофоти соҳиби, АҚШлик олим Алан Мак-Диармидга шогирд тушганингизнинг ўзи сизнинг нечоғлиқ катта жасорат эгаси эканингиздан далолат беради.\n— Алан Мак-Диармиднинг олиб борган тажрибалари ва ёзган мақолаларини катта қизиқиш билан ўқиб борардим. Сўнг у инсонга илмий тадқиқотлари ҳақида ўз фикр-мулоҳазаларимни билдириб, кўплаб хатлар ёздим. Ниҳоят Алан Мак-Диармид билан Германия ва Австрияда ўтказилган конференцияларда учрашишга муваффақ бўлдим. Кўришганимизда у мени ўзи билан бирга ишлашга таклиф қилди. Бундан жуда хурсанд бўлдим. Шундай қилиб, олимнинг лабораториясида 1991 йилдан 1995 йилга қадар ишлаб, катта тажриба орттирдим. Бу инсон ўтган асрнинг 70-йилларида полимерларга оид изланишлар олиб борган.\nОддий тил билан айтганда, полимерлар бу — пластика. Кимёвий элемент сифатида олсак, токни ярим ўтказувчи хусусиятга эга. Ундаги мана шу хусусият матога ўтказилган ва ижобий натижалар олинган. Бундай ноёб ихтиро юксак баҳоланиб, 2000 йили устозим Алан Мак-Диармид, АҚШлик яна бир олим Алан Хигер ва япониялик олим Хидэки Сиракава Нобель мукофоти билан тақдирланди. Ушбу ихтиро яралишида менинг ҳам ҳиссам бор. Алан Мак-Диармид умри давомида тўрт юз киши билан ишлаган бўлса, улардан бири менман.\nҲозир устозимдан ўрганган бор билим ва тажрибаларимни тадбиркорлик соҳасига татбиқ этяпман. Илм соҳаси икки турга бўлинади: биринчиси — академия, иккинчиси — саноат. Мен академияда ишлаб, катта тажриба орттирдим. Сўнг саноатга ўтдим. Тўғриси, бу жуда мураккаб соҳа.\n— Ҳозир қандай инновацион ишланмаларингиз билан саноатга кириб боряпсиз?\n— Бозорда босим сенсорига талаб юқори. АҚШда босимли сенсордан жуда кенг фойдаланилади. Масалан, мен яратган матолардан “TIME MAGAZINE” компанияси босимни сезадиган қўлқоп ишлаб чиқарди. Бу ихтиро яқинда АҚШда ўтказилган “Энг яхши инновация” танлови мукофотига муносиб кўрилди.\nХўш, бу турдаги босим сенсорлари ва қўлқоплар нима учун керак, деган савол туғилиши табиий. Баъзи инсонлар бахтсиз ҳодиса туфайли қўли ёки оёғидан айрилиши мумкин. Натижада уларга протезлар қўйилади. Улар оғир нарсани кўтарганда, умуртқа поғонасига оғирлик тушади. Ёки бўлмаса, сунъий қўллар билан бирор-бир нозик нарсани олаётганда, синдириб юбориши мумкин. Уларни қандай куч ва босим билан олишни сенсорлар “айтиб беради”. Чунки сенсорларда тескари алоқа мавжуд. Масалан, юрганда қоқилмаслик учун тўғри юриш кераклигини асаб толалари орқали биламиз, яъни нерв орқали ҳаракатланамиз. Босим сенсорлари ҳам худди асаб толалари каби фаолият юритади. Айнан протезларга ҳам шундай маълумот керак.\nБиласизми, ҳарбий соҳада кўп янгиликлар кузатилади. Мана, масалан, бутун дунёни эгаллаган интернетни ҳам улар ўйлаб топган. Экзис деган робот бор. У металлдан скелет шаклида ясалган. Ўртача инсон эллик килограмм юкни кўтара олади. Экзис роботининг ичига кирган аскар юз эллик килограмм юкни кўтариб, ўттиз километр юрса ҳам чарчамайди. Аскар тескари алоқа орқали роботни бошқаради. Агар сезгир асаб толалари бўлмаса, робот ҳаракатланмайди ёки ағанайди.\nБундан ташқари, қандли диабетдан қийналадиган инсонларга ҳам босим сенсорлари фойдали. Бундай касалликни бошдан кечирадиган беморларнинг асаб толалари охири оғриқни сезмай қолади. Ҳатто пойабзални нотўғри кийгани ёки оёғини қисганини ҳам ҳис этмайди. Босим сенсорлари орқали қаерга қандай босим тушганини аниқлаш мумкин. Махсус дастур ёрдамида босимни сезадиган матога танани теккизиш орқали қаерда босим бўлаётганини кўриш мумкин.\nМасалан, оддий пианинони машина босиб кетса ёки сувга ташласангиз, ишламайди, тўғрими? Махсус полимерлардан ишланган пластик ва мато кўринишидаги пианинолар сувга тушса ёки машина босса ҳам синмайди. Жуда ҳам мустаҳкам. У ихчам ва қулай шаклда бўлиб, мусиқа шинавандалари уни бемалол олиб юрса бўлади.\n— Охирги йиллар “инновация” сўзига кўп урғу берилмоқда. Дунё кўрган эксперт сифатида кеча ва бугун юртимизда бўлаётган ўзгаришларга қандай баҳо берасиз?\n— Дарҳақиқат, юртимизда ўзгаришлар жуда катта. Тўрт-беш йил олдин оддий телевизорни ёқсам, кўрсатувлари жуда зерикарли туюларди. Ҳозир эса телеканаллар кўп, кўрсатувлар хилма-хил. Ҳар бири ўзига хос қизиқарли ва муҳим маълумотларга бой. Ҳамма соҳага янги технологиялар кириб келаётганидан жуда қувондим.\nШунингдек, инвестиция ва туризм соҳасига ҳам кенг йўл очилаётгани алоҳида диққатга сазовор. Мана, мисол учун, Инновацион ривожланиш вазирлиги томонидан ўтказилган “InnoWeek” ҳафталигини олайлик. Бу тадбирда кўплаб иқтидорли ёшлар билан танишдим. Айниқса, InnoLab лабораторияси ходими Абдулаҳад Каримовнинг ихтироси эътиборимни тортди. Унинг лойиҳасида тақдим этилган аппарат пахталардан озуқланадиган капалак ва ҳашаротларни тутади. Аппаратнинг тўлқинли чироқли спекторлари пахтадаги зараркунандаларни тортиб олади. Кейин чироқнинг кучи билан уни йўқ қилиб юборади. Натижада ҳавода ғойиб бўлган ҳашаротдан фойдали кимёвий элементлар олинади. Бу каби кўплаб қизиқарли лойиҳалар ҳақида гапириш мумкин.\n— Сизни ҳам “InnoWeek” ҳафталигида қизиқарли лойиҳаларингиз билан учратдик. Ғайриоддий кўрпа ва сенсорли қўлқопларингиз тадбир қатнашчиларида катта қизиқиш уйғотди. Бу ихтиролар қандай вазифаларни бажаради?\n— Ғоялар ҳафталигида бир неча ихтироларим билан қатнашдим. Шулардан бири — электр кўрпалар. У бунгача яратилган электр кўрпалардан фарқ қилади. Оддий электр кўрпаларнинг фақат сим ўтказилган жойи иссиқ бўлади, ораси совуқлигича қолади. Аммо жарроҳликни бошдан кечирган бемор учун иссиқ кўрпалар жуда муҳим. У кўп қон йўқотгани учун гипертермияга учрайди. Дейлик, қон босими тушиши натижасида совқотиши ва кўкариши мумкин. Бундай беморларга иссиқлик жуда зарур. Электр симли кўрпалар орасидан беморнинг иссиқлиги чиқиб кетади. Ярим электр ўтказувчи қопламдан тайёрланган “ақлли текстил” кўрпалари бир маромда беморнинг жонига оро кириб, худди лампадан таралган иссиқликдай одамнинг барча калориясини сақлаб қолади. Натижада бемор гипертермия ҳолатидан тезроқ чиқади. Ҳозир чет эл шифохоналарида бундай кўрпалардан кенг фойдаланилмоқда. Ушбу қулайликни юртимиз тиббиётига ҳам олиб кирмоқчимиз.\nҲафталикда яна сенсорли қўлқопни ҳам намойиш қилдик. Тоза ва сифатли матодан тайёрланган бўлиб, унга электр ўтказувчи қоплам (полимер) ўтказилган. Қўлни совуқ ҳавода иссиқ ушлайди. Энг муҳими, уни кийган ҳолда телефон ва планшетларни бемалол бошқариш мумкин. Ваҳоланки, чарм ва нейлондан тикилган оддий қўлқопларда бундай имконият йўқлиги учун уни ечишга тўғри келади. Баъзилар эса бу ноқулайликни бартараф қилиш мақсадида қўлқопларнинг учини кесиб ташлайди. Биз яратган қўлқопнинг ўзига хослиги ҳам шунда.\n— Юртимизга илм-фанни кенг тарғиб қилиш учун келганингизни айтдингиз. Буни қандай амалга оширмоқчисиз?\n– Ҳозир турли хил семинар ва тадбирларда қатнашиб, учрашув иштирокчиларига ўз тажрибаларим бўйича сабоқ бериб келяпман. Бироқ ҳар бир тажрибани амалиётда қўллаш бошқача. Мақсадим — ўзимнинг лабораториямни очиш. Унда барча билган сир-асрорларимни келгуси авлодга ўргатишни истайман. Келгусида бундай ишланмалар билан давлатимиз ривожига муносиб ҳисса қўшиш ниятидаман.\n– Мазмунли суҳбат учун ташаккур!\nСевара АБДУЛЛАЕВА суҳбатлашди.\nХалқ таълими вазири IT орқали мустақил даромад топаётган ўқувчиларни қўллаб-қувватлашини б...\n“Ғалаба”дан бошланган зафар тонги\nҚорасув мавзеси шаҳар ичидаги шаҳарча бўлади\nТДЮУ талабалари 27 халқаро танловда иштирок этади\nЎзбекистон ва Россия ўртасида кўп қиррали ҳамкорликни янада ривожлантириш масаласи муҳокам...


“Ҳеч шубҳасиз, Аллоҳ тавба этганлар билан ўзларини поклаганларни севади” « Ўзбекистон Халқ Ҳаракати\n“Ҳеч шубҳасиз, Аллоҳ тавба этганлар билан ўзларини поклаганларни севади”\n06 September 2017 - 7:00\nБани Исроилда бир қирол ўтган. Унга бир обид кишини мақтадилар. Қирол обидни чақириб, унинг доим ёнида бўлишини, саройда қолишини истади. Обид эса қиролга:\n-Эй, қирол, айтганларинг жуда гўзал. Аммо бир куни ичкарига кириб, менинг жориянг билан ўйнашаётганимни кўрсанг, нима қиласан? – деб сўради.\n-Қирол бу сўздан жаҳли чиқиб, “аҳлоқсиз нусха, менинг қаршимда қайси журъат билан буни гапираяпсан?” – деди.\n-Ҳолбуки, менинг шундай бир карам соҳиби Роббим бор–ки, кунда етмиш карра гуноҳ ишлаганимни кўрса, на менга жаҳли чиқади, на–да мени ризқидан маҳрум этади. Шундай экан, мен қандай қилиб Унинг эшигини ташлаб, ҳали гуноҳ ишламасдан туриб, мендан ғазабланган биттасининг эшигига бош ураман? Агар гуноҳ ишласам нима бўлади? – деди обид. Ва қиролнинг саройини тарк этди.\nШуни билиш керак–ки, гуноҳнинг икки хили бор: биттаси Аллоҳга қарши қилинган гуноҳ, иккинчиси қулларга қарши гуноҳ.\nАллоҳга қарши ишланган гуноҳнинг тавбаси авф тилаб, қалбдан пушаймонлик туйиш ва бу гуноҳни қайта ишламасликка қарор бермакдир.\nҚул бу шартларни бажарса, ўтирган ердан турмасданоқ, гуноҳларини Аллоҳ авф этади.\nЛекин қул бир фарзни тарк этса, тавбанинг унга фойдаси бўлмайди. Тавбадан фойдаланиш учун аввал тарк этилган фарз ибодатни қазо қилиши, кейин ичидан пушаймонлик туйиб, Аллоҳдан авф тилаши керак.\nҚулларга қарши ишланган гуноҳларга келсак, ҳақсизлик этилган кишилар гуноҳкорга ҳаққини ҳалол қилмагунча, тавбанинг гуноҳкорга фойдаси бўлмайди.\nТобииндан бири шундай деди: “Инсон гуноҳ ишлаб, дарров пушаймон бўлади ва Аллоҳдан авф тилайди, сўнгра Жаннатга киради. Буни кўрган шайтон эса, “кошки, унга гуноҳ ишлатмасайдим”, деб ёзғиради”.\nАбу Бакр Воситийга кўра, шу уч нарсадан бошқа ҳар вазиятда шошқалоқлик қилмаслик, оғир ҳаракат қилиш яхшидир:\n1.Намоз вақти келганда намозни тез ўқиш керак.\n2.Ўликни тез тупроққа бериш керак.\n3.Гуноҳ ишлагандан сўнг тез тавба қилиш керак.\nБир ҳакимга кўра, инсон тавбасининг ҳақиқий бўлиб–бўлмагани шу тўрт нарсада билинади:\n1.Тавба этган одам беҳуда гаплардан, ғийбатдан узоқ туриши лозим.\n2.Тавба этган киши ҳеч кимга ҳасад қилмайди, кин сақламаслиги керак.\n3.Тавба этган киши ёмон ошноларидан айрилиши керак.\n4.Тавба қилган одам эски гуноҳларидан пушаймон бўлиб, Аллоҳдан авф тилаши ва жон–жаҳди билан ибодатга берилиши лозим.\nБир ҳакимдан “тавба этган кишининг тавбаси қабул этилганини кўрсатган бир аломат борми?” деб сўрадилар. Ҳаким бунга шундай жавоб берди: Ҳа, бор. Бунинг аломати тўртта:\n1.Тавбакор одам ёмон дўстларидан айрилиб, яхши одамлар билан ўтириб–туриши лозим.\n2.Тавба этган киши бутун гуноҳлардан узоқ туриши керак.\n3.Тавба этган кишининг қалбидан дунё севгиси чиқиб, охират ҳузурини ҳис этиши лозим.\n4.Тавба этган киши Аллоҳнинг берган ризқи тўғрисида андиша қилмасдан, бутун кучини Роббининг амрларини бажо келтиришга бериши керак.\nБу аломатларни ўз нафсида кўрган киши Аллоҳу Таолонинг “Ҳеч шубҳасиз, Аллоҳ тавба этганлар билан ўзларини поклаганларни севади” дея таърифлаган қуллар сафига киради ва шу тўрт нарса лойиқ бўлади:\n1.Ҳар ким уни яхши кўришига лойиқ, чунки Аллоҳ уни яхши кўради.\n2.Тавбасини бузмасин деб, унга дуо этишларига лойиқ.\n3.Эски гуноҳлари учун уни камситмасликлари керак.\n4.Унга кўмак бериш, у билан ўтириб–туриш керак.\nАллоҳ ҳам бундай кишига шу тўртта имтиёзни беради:\n1.У гўё ҳеч гуноҳ қилмаган каби, бутун гуноҳларини ўчиради.\n2.Аллоҳ уни севади.\n3.Унга шайтонни мусаллот қилмайди, ундан ҳимоя қилади\n4.Дунёдан айрилар экан, уни қўрқувдан амин қилади. Чунки Аллоҳу Таоло шундай деган:\n“Уларнинг устига “қўрқманг, андишаланманг ва сизга ваъда қилинган Жаннат билан муждаланинг”, дея малаклар инади” (“Фуссилат” сураси,30).\nХолид бин Мидонга кўра, тавбакорлар Жаннатга киргунча “Роббимиз бизга аввал бир муддат Жаҳаннамга, сўнгра Жаннатга киражагимизни билдирганди–ку?” дейишади. Шунда уларга қуйидагича жавоб берилади “сиз у ердан ўтдингиз, фақат у пайтда сўник бўлгани учун сезмадингиз,” дейилади.\nҲазрати Ҳасаннинг (Аллоҳ ундан рози бўлсин) билдиришига кўра, Пайғамбаримиз зино этган бир хотинни ражм этгандан сўнгра жаноза намозини қилди. Шунда саҳобийлардан бири: “Ё, Расулоллоҳ, бу қандай иш? Уни ҳам ражм эттирдинг, ҳам жанозасини ўқидинг” деди.\nПайғамбаримиз у саҳобийга шундай жавобб берди: – “У шундай юракдан тавба этди–ки, агар айни гуноҳни етмиш марта ишласа эди, Аллоҳ тавбасини барибир қабул қиларди”.\nЯъни у хотиннинг тавбаси ҳақиқий тавба эди. Тавба самимий бўлса, гуноҳ нақадар катта бўлса бўлсин, тавба қабул этилади.\nРивоят этилишича, Пайғамбаримиз алайҳиссалом шундай деган: “Ким–ки бир мўминга ёмонлик иснод этиб, уни ерга урса, ўша ёмонликни ўзи ишлаган бўлади. Аллоҳ учун бу кишини ўша ҳолатга туширмоқ вожиб бўлади. Ким–ки, бир мўминга бир айб (жиноят) иснод этиб, уни ёмонласа, ўша жиноятни ўзи ишлаб, оламга расво бўлмагунча, бу дунёдан айрилмайди”.\nШуни билиш керак–ки, ҳеч бир мўмин истаб ва қасддан гуноҳга кирмайди. Зотан, Аллоҳу Таоло шундай дейди: “Аллоҳ куфрни, гуноҳкорликни ва исённи сизга хунук қилди” (“Хушурот”, 7).\nИбн Аббосга кўра, қул гуноҳидан тавба этганда, Аллоҳ ҳам унинг тавбасини қабул этади. Қолаверса, унинг амал дафтарига ёзилган гуноҳларни малакларга унуттиради. Ҳатто, керак бўлса, ер юзидаги, кўкдагиларга ҳам бу қулнинг гуноҳини унуттиради ва қиёмат куни унга шоҳидлик этажак ҳеч бир борлиқ бўлмаслигини таъминлайди.\nҲазрати Алидан ривоят этилишига кўра, Пайғамбаримиз алайҳиссалом шундай деган: “Борлиқ олами яратилишидан 4 минг йил аввал Арш устида шу ёзув бор эди: “Шубҳасиз, Мен тавба этиб, иймон келтирган, солиҳ амал ишлаб, тўғри йўлдан айрилмаганларни жўмардча авф эттираман”.


ҲОКИМ “КЎНАЗЕЙ” МАҲАЛЛАСИДА » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » ҲОКИМ “КЎНАЗЕЙ” МАҲАЛЛАСИДА\nҲОКИМ “КЎНАЗЕЙ” МАҲАЛЛАСИДА\nҚўшкўпир тумани ҳокими Жўрабек Раҳимов, туман прокурори Мақсуд Хожаев “Обод қишлоқ” Давлат дастури доирасида ободонлаштириш ва кўкаламзорлаштириш ишларига ҳисса қўшаётган маҳалла фуқаролари билан учрашдилар. Туман ҳокими учрашув давомида Дастур доирасида ҳудудда қилиниши керак бўлган ишлар, барҳам бўладиган муаммолар, фуқароларнинг турмуш шароитларини янада яхшилаш, уларга қулай шарт-шароитлар яратиб бериш юзасидан тушунтириш бериб ўтди. Шунингдек, уларнинг мурожаатлари, фикрларини тинглади.\nМаълумот ўрнида шуни айтиб ўтиш жоизки, “Кўназей” маҳалласида Дастур асосида 132 та уйнинг том қисми, 232 та уйнинг фасад қисми, 80 та уйнинг хожатхонаси, 170 та уйнинг дарвозалар таъмирланади. Дарахт экилиб гулзорлар ташкил қилинади. Ичимлик суви, йўл, электр билан боғлиқ масалаларда ижобий ўзгаришларга эришилади.


Токиода китобсеварлар учун хостел очилади\n23:57 / 24.07.2015\nЯпонияда сентябрда китобсеварлар учун хостел (хонасида қўшимча қулайликлар бўлмаган арзон меҳмонхона) очилади, деб хабар бермоқда The Daily Mail нашри. Янги меҳмонхона Токионинг Тосима туманида очилади. У Book and Bed (“Китоб ва ётоқ”) номини олди.\nМижозларга кечани кутубхона ёки китоб дўконини эслатиб юборувчи умумий хонада ўтказиш таклиф этилади. Холи қолишни истовчилар учун бу хостел унча тўғри келмайди, чунки ётоқлар китоб жавонларидаги токчаларга жойлаштирилган. Нашрнинг таъкидлашича, ушбу хостелни “китоб шинавандасининг орзуси” деб аташ мумкин.\nМеҳмонхонада кундузи ҳам тўхташ мумкин. Меҳмонхона нархи маълум қилинмаган.\nЯнги хостел асосан хорижий сайёҳлар учун мўлжалланган.\nАввалроқ Японияда роботлар хизмат кўрсатувчи, Годзиллага бағишланган меҳмонхоналар очилгани маълум қилинганди.


“Эркин матбуот йиртқичлари” рўйхатида Ислом Каримов ҳам бор\nАлишер Сиддиқ. Қароргоҳи Парижда жойлашган “Чегара билмас мухбирлар” ташкилоти “Эркин матбуотга ҳужум қилувчи йиртқичлар” номини олган рўйхатни эълон қилди. Ушбу рўйхатда 33 давлат раҳбарининг номи бор.\nУлар орасида Ўзбекистон президенти Ислом Каримов, унинг Туркманистон, Беларусь, Қозоғистон, ва Россиядаги ҳамкасблари Сапармурот Ниёзов, Александр Лукашенко, Нурсултон Назарбоев, Владимир Путиннинг номлари бор.\n“Йиртқичлар” рўйхатини тузишда нафақат улар бошқараётган давлатлардаги матбуот эркинлиги билан боғлиқ вазият, балки уларнинг эркин матбуотга шахсий муносабати ҳам инобатга олинган.\n“Шубҳасиз, Ислом Каримов эркин матбуотга ҳужум қилувчи йиртқичдир. Унинг ҳукумати мамлакатдаги барча ўзга фикрли овозларини бўғишга қарор қилди. Айниқса, ўтган йилги Андижон воқеаларидан сўнг мамлакатда сўз эркинлиги инқироз ёқасига келиб қолди. Эркин журналистларнинг хавфсизлиги кафолатланмаган”, – дейди “Чегара билмас мухбирлар” ташкилотининг собиқ шўро давлатлари бўлими раҳбари Анабелле Арки.\nАммо И.Каримовни “йиртқич” атаб, мамлакатдаги бундай вазиятга уни шахсан масъул қилиш тўғрими?\n“Ўзбекистонда диктатура ҳукм сурмоқда. Бу мамлакатда ёлғиз ҳукмдор Ислом Каримовдир. Шунинг учун у мамлакатда чиқарилаётган ҳар бир қарорга, мамлакатдаги вазиятга ва содир бўлаётган ҳар бир воқеага масъулдир”, - дейди А.Арки..\nА.Арки А.Лукашенко бошчилигидаги Беларусда бир неча мустақил нашрлар ва мустақил радиолар фаолият юритаётганини қайд этади. Аммо у муаммо бу ОАВ кучли босим остидалиги ва исталган вақтда ёпиб қўйилиши мумкинлигида эканини таъкидлади.\nРоссиядаги матбуот эркинлиги борасида хавотирланишга энг асосий сабаб унинг Кремль томонидан назорат қилинаётганидир.\n“Кремль телеканаллар устидан назоратни қўлга киритишга муваффақ бўлди. Ҳозир у мамлакатдаги сўнгги шахсий телеканал бўлмиш “РенТВ”ни ҳам қўлга олмоқчи. Кремлни эса Путин бошқаришини унутманг”, - дейди А.Арки.\n“Чегара билмас ташкилоти” Қозоғистондаги барча матбуотни президент Н.Назарбоевнинг қизи Дариға Назарбоевага қарашли холдинг назорат қилишини таъкидлади.\n“Н.Назарбоев Ғарб давлатлари олдида юзи ёруғлигини кўрсатгиси келади. Чунки у Қозоғистонга сармоя келишини истайди. Аммо у ҳам барча ОАВни ўзлаштириб, эркин матбуотга нисбатан хиёнат қилади”, – дейди А.Арки хоним.\n“Чегара билмас ташкилоти” раҳбари Жан Франсуа Жуллиард “йиртқичлар” бошқарадиган мамлакатлар, масалан, Шимолий Корея ва Туркманистон раҳбарлари “нонуштага ғажийдиган эркин ОАВни топа олмаслиги”ни билдирди.\n“Чегара билмас ташкилоти”нинг маълум қилишича, “эркин матбуотга ҳужум қиладиган йиртқич” давлат раҳбарлари эркин матбуотдан қутилиш учун бир хил важларни келтиради.\nКуба раҳбари Фидел Кастро: “Мустақил журналистлар аслида мустақил эмас, улар Америка ғояларини ёйиб, мамлакатни беқарорлаштирмоқчи бўлаётган сотқинлардир”, - дейишга одатланган.\nБошқалар ҳам ким пул берса, ўшаларнинг ноғорасига ўйнашини баҳона қилиб, мустақил журналистларни таъқиб этади.\n“Аслида уларнинг эркин матбуотдан қўрқуви асосида бир ҳақиқат ётади. Улар ишлари ошкор бўлиб, ҳокимиятдан ажралиб қолишдан қўрқади”, - деди Жан Франсуа Жуллиард.


Ўзбекистонга доя «эркаклар» керакми?\nЯқинда бир танишимни туғруқхонага олиб бордим. Дард билан олишиб, таъбир жоиз бўлса ўлимни бўйнига олиб борган аёлни туғруқхонага бошлаб кирганимда менга омадим борлигини, бугун шахсан Фалончи Фалончиевичнинг ўзлари навбатчи эканлигини айтишлари биланоқ барзангидек эркак доянинг ўзлари кўриниш бериб қолдилар.\n— Сизмисиз доя?! , — дедим. У кўзимга қаттиқ тикилиб тураверди.\n— Сизга шундан бошқа иш қуриб қолганми? — дедим дард чекаётган аёлни ҳам унутиб. У индамади. Қалтираб, менга бошқа аёл врач топиб беришларини сўрадим. Эркак доя «ўзинг биласан» , дегандек энсаси қотиб бурулдию, оҳ-воҳ чекиб юзлари азобдан бурушаётган аёлларга қарата\n— Кимнинг навбати? Кирсин, — дея хонасига кириб кетди. Ёшгина бир йигит хотинининг қўлини қўйиб юборди. Аёли ҳам эркак доянинг ортидан кириб кетди...\nЭҳтимол ,алам билан хотинини етаклаб келган эркакларга гапира бошладим:\n— Нимага ўз аёлингизни қизғонмаяпсиз? Нимага тўполон қилмаяпсиз? Ўзбек аёлининг иффатини сақлаш сизнинг қўлингизда эмасми ахир?! Аёлларнинг ёмон йўлга кириб кетишига сиз эркаклар сабабчисиз.\nБилмадим, яна нималар дедим? Мени деярли судраб олиб чиқиб кетишди. Дарвоза олдида нафас ростлаб турарканман, бир йигит хотинини уруша-уруша олиб чиқиб кетаётганини эшитиб қолдим.\n— Юр, истаган жойингга олиб бораман. Фақат бу ерда туғмайсан.\nХайрият, дедим. Биттасида бўлса ҳам орият бор эканку!\nМана неча кундан буён ушбу воқеани хаёлимдан кетказа олмаяпман.\nАбдулла Қодирийнинг «Ўткан кунлар» романи ёзилганига ҳам юз йилча бўлди. Кумуш фарзанд дунёга келтирганида Отабек отасига кўринишдан уялади. Кумуш эса Отабекни кўриб қайнонасидан уялади. Биз қачон шунчалик ўзгардик?!\nЎтган асрнинг 50-йилларида илк эркак доялар кириб кела бошлади Ўзбекистонга. Атоқли адиба Саида Зуннунова ўзининг «Сўқмоқлар» қиссасида эркак дояларни қаттиқ қоралаб асар ёзади ва бу қиссаси унинг бошига маломат бўлиб ёғилади. Эҳтимол, 51 ёшидаёқ бу дунёни тарк этишига олиб келади. Ўша асарда келтирилишича, момоларимиз эркак дояларга кўринмаслик учун ўзларини баланд иморатнинг деразасидан пастга ташлаб, боласи билан бирга ҳалок бўладилар. Қани ўша момоларимиз?\nБошимга ташвиш тушиб Республика Эндокринология шифохонасига борган эдим. Маълум бўлишича, бизда эндокринолог-жарроҳлар етишмас экан, лекин доя бўла туриб иш топа олмаётган юзлаб аёллар ҳам бор экан. Ўша эркак доялар шифокор бўлгиси келибди, нега ўзига муносиб соҳа бўйича ўқимади?!\nТўғри, қариндошимнику аёл врач туғдирди, лекин бошқалар-чи? Менимча, бу ҳақда ўйлаб кўриш вақти етгандир. Унутмайлик, ким бўлсак ҳам бир куни Аллоҳнинг қаршисига борамиз. Ўшанда гуноҳу савобларимиз ҳам ўзимиз билан бирга бўлади!\nКиритилди: 16:39 09.07.2019. Ўқилди: 2338 марта. Фикрлар сони: 0 та.


Жиноят ва жазо | bekajon\nБош саҳифа › Ҳуқуқ олами › Жиноят ва жазо\n«ОИЛАМ МЕНИ ЧЕТ ЭЛГА СОТДИ»\nМен Феруз ака билан яхши ниятда турмуш қурдим. Ўшанда йигирма ёшда эдим. Бошида ҳаммаси яхши кечаётганди. Ўз уйим, ейиш-ичишдан камчилик йўқ... аммо кўп ўтмай эрим ичишга берилиб, инсоний қиёфасини йўқота бошлади. Мени сабабсиз дўппослашни одат қилди.\nМиссионерлар кимлар ва уларнинг асосий максадлари нима?\nХўш, бу миссионерлар ўзи аслида ким? Ҳар ким бўлиши мумкин, аммо дин одами эмас! Ҳатто христианлик нуқтаи назаридан қаралганида ҳам, улар росмана диндор эмас! Миссионерликка махсус ўқитилган турли касб эгаларидир.\nСаёқ қизнинг қабиҳ саргузаштлари\nАслида Нозима Давидова (барча исм-шарифлар ўзгартирилган)нинг «саргузаштлари» 2008 йилдан бошланган. Ўн саккиз ёшга тўлган қиз ўша пайтлар бир йигитгa кўнгил қўйди. Ишқ билан ҳаваснинг фарқига бормаган Нозиманинг ўз ҳисларига эрк бериши натижасида вужудида «бир ниҳол» уна бошлади.\nЭсиз, аёл деган ном…\nСуд жараёнида судланувчининг жавобларини эшитиб, ҳам ҳайрон қоласан, ҳам унга ачинасан, киши. Аввало, у юртимизда амал қилаётган қонун-қоидаларни билмаслик даражасида ёш эмас. 1974 йилда Зангиота туманида туғилган. Ачинарли жиҳати, оилали, муқаддам судланмаган. Энг асосийси эса, у аёл. Ҳа, жамиятнинг гули, усиз турмуш фаромуш, маънисиз, ҳаётимизда суянчиқ, гўзаллик тимсоли, дея таъриф берилган аёл…\nИчкилик охир-оқибат яхшиликка олиб келиши ёки умрни узайтириб, ақлга ақл қўшиши ҳақида ҳали бирон киши айтмаган ва айтолмайди ҳам. Чунки, спиртли ичимлик инсон танасига кирганидан кейин кишини қаерларга «етаклаб» бориши-ю, не балоларга гирифтор қилиши ҳақида ҳаётда жуда ҳам мисоллар кўп.\nФойдаланувчилар: 2 Мехмон


Karakalpakstan - "Кумуш қиш" фотокўргазмаси ташкиллаштирилди\n"Кумуш қиш" фотокўргазмаси ташкиллаштирилди\nЎзбекистон Бадиий академияси Қорақалпоғистон бўлими томонидан 2021 йилнинг 23-февраль куни Ўзбекистон Бадиий ижодкорлар уюшмаси аъзоси, фоторассом Махсет Хабибуллаевнинг ижодий асарларидан иборат «Кумуш қиш» номли онлайн фотокўргазмаси ташкиллаштирилди. Кўргазмадан фоторассомнинг 40 дан ортиқ қиш мавсумининг ўзига хос бетакрор манзараларини ўзида мужассам этган асарлари ўрин олган.\nКўргазмани ташкиллаштиришдан асосий мақсад фото асарлар орқали юртимизда қиш мавсумининг ўзига хос, одамни ҳайратга солувчи манзараларини кўрсатиш орқали халқимиз, қолаверса ёш авлодда ватанга, табиятимизга бўлган мухаббат, фақирланиш ва хурмат туйғуларини уйғотишдан иборат.\nХабибуллаев Махсетбай Есемуратович 1975 йил 27 сентябрда Қорақалпоғистон Республикаси, Чимбой туманида туғилган. Маълумоти олий. 1998 йили Бердақ номидаги Қорақалпоқ Давлат университетининг журналистика бўлимини тамомлаган.\nМ.Хабибуллаев меҳнат фаолиятини 1999 йили Қорақалпоғистон радиоканалида муҳаррир бўлиб ишлашдан бошлаган. 1999-2007 йилларда Қорақалпоғистон радиоканалининг «Ижтимоий-иқтисодиёт», «Адабиёт ва маърифат» таҳрирятларида бир қатор эшиттиришларни тайёрлаб борган. 2007-2009 йилларда Ўзбекистон Давлат Солиқ қўмитасининг Қорақалпоғистон Республикаси бошқармасида пресс-секретар лавозимида ишлаган. 2009-2012 йилларда Қорақалпоғистон Давлат Улкашунослик музейида катта илмий ходим, бўлим мудири лавозимларида фаолият кўрсатган. 2012 йилнинг декабр ойидан буён Ўзбекистон Миллий ахборот агентлигининг Қорақалпоғистон Республикасидаги фотомуҳбири лавозимида ишлаб келмоқда.


Даволаш факультети 6-курс талабалари иштирокида донорлик куни бўлиб ўтди – Тошкент тиббиёт академияси\n04/10/2017 04/10/2017 Press centerДолзарб мавзу, Янгиликлардонорлик куни, хайрия тадбири\nДонорлик – беморларга ёрдам беришнинг, инсонларга яхшилик қилишнинг оддий усули. Ҳар куни минглаб инсонлар донор қонига муҳтож бўлади. Афсуски, қонни сунъий тарзда ишлаб чиқишнинг имкони йўқ. Унинг ягона манбаи беғараз донорлардир.\nШу сабабли, бугун (04.10.2017й) Республика қон қуйиш маркази ва Гематология ва қон қуйиш илмий-тадқиқот институти вакиллари бошчилигида Тошкент тиббиёт академиясининг Даволаш факультети 6-курс талабалари орасида “Донорлик куни” ташкил қилинди. Ушбу хайрли ишда қарши кўрсатмаларга эга бўлмаган барча талабалар сидқидилдан фаол иштирок этиб, донор сифатида қон топширишди.\nМамлакатимизда барча соҳаларда изчиллик билан олиб борилаётган ислоҳотлар жараёнида аҳолини кучли ижтимоий ҳимоя қилиш, саломатлигини муҳофаза этиш, ёшларнинг тиббий маданиятини юксалтириш, турли фавқулодда вазиятларда аҳолига тезкор ва малакали тиббий хизмат кўрсатиш масалаларига алоҳида эътибор қаратилаётир. Қон қуйиб инсонлар ҳаётини сақлаб қолиш ва аҳолининг қонга бўлган эҳтиёжини қоплаш, фавқулодда ҳолатларга тайёр туриш, давлат қон захирасини бойитиш, инсонларни доимий беғараз донорликка жалб этиш, ёшларни раҳмдиллик ва инсонийлик руҳида тарбиялаш муҳим аҳамият касб этади. Донор қони мураккаб жарроҳлик амалиётларида, патологик туғруқ жараёнларида, жигар ва онкологик касалликларда, ўткир қон кетишида, оғир тан жароҳатларида, камқонликда, лейкемияларда (оқ қон), қуйиш ва бошқа кўпгина ҳолатларда ишлатилади. Донор қони, айниқса, фавқулодда вазиятларда, режали жарроҳлик амалиётларида қўл келади.\nМаълумот учун: 18 ёшдан 60 ёшгача бўлган, 55 килограммдан ошиқ вазнга эга, айни пайтда ўткир юқумли касалликларга чалинмаган ҳамда хавли парентерал юқумли касалликлар (ОИТВ, Геп-Б, Геп-С ва бошқалар) ўтказмаган Ўзбекистон фуқаролари донор бўлиши мумкин. Бунинг учун аёлларда гемоглабин даражаси 120, эркакларда эса 130 дан юқори бўлиши керак. Ана шу талабларга жавоб берадиган соғлом аёллар ҳар уч ойда, эркаклар икки ойда бир марта донорлик қилишлари мумкин. Донорлар орасида эркаклар аёлларга нисбатан кўпчиликни ташкил қилади. Республика қон қуйиш марказидан олинган маълумотларга кўра, 2011 йил 93 минг, 2017 йил 150 мингга яқин одам қон донори бўлган.\nДонор сифатида иштирок этган барча талабаларимизга чин дилдан миннатдорчилик билдириб қоламиз.\nДаволаш факультети деканати\nАввалги Олдинги хабар: ТТАда «Маънавият ва маърифат Кенгаши»нинг навбатдаги йиғилиши бўлиб ўтди\nКейингиси Кейинги хабар: Очиқ мулоқот тарзида видеоконференция бўлиб ўтди


ЯПОНИЯЛИК МИЛЛИАРДЕР ИЛК КОСМИК ТУРИСТ БЎЛАДИ\nЯпониялик миллиардер Юсаку Маэдзава ( у ссанъат намуналарини тўплаш билан шуғулланади) SpaceX компанияси ракетасида Ойга учадиган биринчи космик туристга айланади. Бу ҳақда хусусий космик компания ўзининг Twitter саҳифасида маълум қилди.\nBig Falcon Rocket ракета ташувчисининг парвози 2023 йилга режалаштирилган ва у бир ҳафта давом этади. Самовий экспедиция пайтида ракета Ойга қарийб 200 километр масофагача яқинлашади ва шундан сўнг ортга, Ерга қайтади.\nМаэдзава бутун дунё бўйлаб олти нафардан саккиз нафаргача бўлган санъат соҳаси вакили ҳам у билан бирга космик саёҳатга чиқишини эълон қилди. Жумладан, Ойга рассом, мусиқачи, модельер ва режиссёр ҳам бирга олиб кетилади. Улар айнан кимлар бўлишига аниқлик киритилмаган. Япон миллиардери парвоз учун қанча маблағ тўлагани ҳам маълум эмас.\nМаълумот учун, самони тадқиқ этиш тарихида фақат 24 киши Ойга борган.


Фарғона вилоятининг ҳар бир туманда Шавкат Мирзиёевга овоз бериши учун сайловчиларга калиш, атлас, адрас матолари тарқатилмоқда.\nЭнг қизиғи бу ишлар билан ЎзЛиДЕпдан бошқа партияларнинг туманлардаги бўлими шуғулланмоқда.\n«Мен партия фаоли сифатида Хатамжон Кетмоновга овоз бераман, аммо турмуш ўртоғим, икки нафар ўғлим ва келинларим Шавкат Мирзиёевга овоз беради», – деди “Халқ” демократик партияси фаоли бўлган аёл.\n“Миллий тикланиш” партияси вакилига “Сиз Сарвар Отамуродовга овоз берсангиз керак, ахир ўзларингиз кўрсатган номзодку” дея берган саволимга у аёл “Билмадим, Шавкат Мирзиёевга овоз беринглар” дейишаяптику, – дея жавоб берди.\n“Халқ” демократик партияси вакиллари коллежларда, мактабларда, маҳаллаларда бўлиб сайловни уюшқоқлик билан ўтказиш, Шавкат Мирзиёев номзодини қўллаб-қувватлаш ишларини олиб бораётганлиги ғоят қизиқарли.\nБир коллеж директорининг бу совғаларни Шавкат Мирзиёев бериб юбораяптими, деган саволига партия фаоли “йўқ давлат томонидан ажратилган бу совғалар” деб жавоб берди.\nЎзбекистонда давлат ҳам Мирзиёевни номзодини қўллаб-қувватламоқда.\ndata-title="Шавкат Мирзиёев учун калиш тарқатилди…" data-description="Фарғона вилоятининг ҳар бир туманда Шавкат Мирзиёевга овоз бериши учун сайловчиларга калиш, атлас, адрас матолари тарқатилмоқда. Энг қизиғи бу ишлар ..." data-image="https://eltuz.com/wp-content/uploads/2016/05/rasm1486.jpg" data-url="https://eltuz.com/kundalik/197912/" data-services="facebook,odnoklassniki,twitter,telegram" data-counter="ig">\nБухоро шаҳри прокурори Ўзбекистон бош прокурори Ниғматилла Йўлдошевни коррупцияда айблади\nИжтимоий тармоқларда Бухоро шаҳри прокурори Жасур Фозиловнинг президент Шавкат Мирзиёевга йўллаган видеомурожаати тарқалди. Прокурор бир соатдан ошиқроқ вақт давом этган мурожаатида ўзига ...\nМХХ журналистни бўғиш санъатини намойиш қилд\nБобомурод иши, нўноқ режиссер саҳналаштирган, бироқ чинакам жаллодлар иштирокидаги қонли театрни эслатади. Ўзбекистон Ташқи ишлар вазирлиги собиқ мулозими, ҳозирда ...